Nye dukɔ, yi ɖe wò xɔgã me, eye nado ʋɔ ɖe ɖokuiwò nu, ɣla ɖokuiwò vie, vaseɖe esime dziku la nu nava yi.\n Ale Yehowa Zebaot gblɔ esi: Kpɔ ɖa, dzɔgbevɔ̃e tso dukɔ gbɔ yi dukɔ gbɔ, eye wode zi ahom gã me le anyigba ƒe mlɔenu. Yehowa ƒe amesiwo wowu le ŋkeke ma me la, woanɔ anyi tso anyigba ƒe mlɔenu ɖaseɖe anyigba ƒe mlɔenu; womafa na wo o, womaƒo wo nu ƒu o, eye womaɖi wo o, eye woazu aɖuɖɔ le agble me.\n2 Kronika 7:13-14\n Ne mexe dziƒo nu, eye tsi megale dzadzam o, ne medo ʋetsuviwo ɖa, be woaɖu anyigba la, ne meɖo dɔvɔ̃ ɖe nye dukɔ la dome, eye nye dukɔ, si ŋu woyɔ nye ŋkɔ ɖo la, bɔbɔ eɖokui, wodo gbe ɖa, eye wodi nye ŋku me, eye woɖe asi le woƒe mɔ vɔ̃wo ŋu la, ekema masee le dziƒo, eye matsɔ woƒe nuvɔ̃wo ake wo, eye mayɔ dɔ woƒe anyigba la.\n Eye esime wòɖe nutrenu evelia ɖa la, mese nu gbagbe evelia le gbɔgblɔm bena: Va! Eye so bubua ɖe, si le dzie la, do go, eye amesi doe la, wona ŋusẽe, be wòaɖe ŋutifafa ɖa le anyigba dzi, bena woawu wo nɔewo, eye wotso yi gã ɖe asi nɛ. Eye esime wòɖe nutrenu etɔ̃lia ɖa la, mese nu gbagbe etɔ̃lia le gbɔgblɔm bena: Va! Eye kpo ɖa, mekpɔ sɔ yibɔa ɖe, eye amesi ɖoe la, lé nudanu ɖe asi. Eye mese gbea ɖe, abe nu gbagbe eneawo dome wòɖi le ene hele gbɔgblɔm bena: Lu dzidzenu ɖeka naxa denario ɖeka, eye ƒo dzidzenu etɔ̃ naxɔ denario ɖeka, eye megawɔ vɔ̃a ɖeke ami kple wein o. Eye esime wòɖe nutrenu enelia ɖa la, mese nu gbagbe enelia ƒe gbe wòle gbɔgblɔm bena: Va! Eye kpo ɖa, mekpɔ sɔ hẽa ɖe, eye amesi ɖoe la, ƒe ŋkɔe nye Ku, eye tsiẽƒe le eyome. Eye wona ŋusẽ wo ɖe anyigba ƒe akpa enelia dzi, be woatsɔ yi kple dɔwuame kple ku kpakple anyigba dzi lãwo awu amewoe.\nEye Yehowa ƒe asi sẽ ɖe Asdodtɔwo dzi, egblẽ wo, eye wòna ƒoƒoe te Asdodtɔwo kple amesiwo le woƒe nutowo me.\nKe kesinɔnu sia le mia si le anyigoewo me, bene ŋusẽ ƒe agbɔsɔsɔ, si gbã go la, nanye Mawu tɔ, eye menye mía gbɔ woatso o;\n Luʋɔnye, kafu Yehowa, eye megaŋlɔ eƒe nyuiwɔwɔwo katã be o! Amesi tsɔa wò vodadawo katã kea wò, eye wòdaa gbe le wò dɔlélewo katã ŋu,\n4 Mose 11:31-33\n Tete Yehowa na yaa ɖe ƒo, eye wòlɔ tegliwo tso ƒu gome kɔ ɖe wo nɔewo dzi ƒo xlã asaɖa la godoo va kpe; wozɔ wo ŋu le go si me ŋkeke ɖeka, eye wozɔ wo ŋu le go keme me hã ŋkeke ɖeka, eye wokɔ tso anyigba ano abɔklugui eve. Eye dukɔ la tso yi ɖafɔ tegliawo ŋkeke blibo la kple zã blibo la kpakple ŋkeke, si dze eyome hã; amesi fɔe ʋee ko la tɔ ade gomer ewo, eye wosia wo ƒo xlã asaɖa la godoo va kpe. Lã la mekpɔ do le aɖu tame na wo wòahayi wo katã ɖu ge avɔ o, tete Yehowa do dɔmedzoe ɖe dukɔ la ŋu, eye Yehowa na do vɔ̃ɖia ɖe ɖo dukɔ la dome.\n2 Mose 9:8-11\n Emegbe Yehowa gblɔ na Mose kple Aron bena: Miɖe kpo me dzɔble ɖe miaƒe asiʋlowo me, eye Mose nahlẽe ɖe ya me le Farao ƒe ŋku me; ekema azu ʋuʋu akaka ɖe Egipte-nyigba blibo la katã dzi, eye wòatrɔ zu ƒoƒoe, siwo me dɔvɔ̃ aɖo, ɖe amewo kple lãwo siaa ŋu, le Egipte-nyigba blibo la katã dzi. Eye woɖe kpo me dzɔble la heva tsi tre ɖe Farao ƒe ŋku me, eye Mose tsɔe hlẽ ɖe ya me; tete wòtrɔ zu ƒoƒoe, siwo me dɔvɔ̃ ɖo, ɖe amewo kple lãwo siaa ŋu. Ke afakalawo mete ŋu no te ɖe Mose nu o, le ƒoƒoeawo ta, elabena ƒoƒoeawo te afakalawo hã abe Egiptetɔwo katã ene.\n Nɔvinyewo, ne miege ɖe tetekpɔ bubu ƒomeviwo me la, mibui dzidzɔ sɔŋ, esi mienyae bena, miaƒe xɔse ƒe dodokpɔ wɔa dzidodo. Ke dzidodo la nakpɔ eƒe dɔwɔwɔ blibo, bena mianye ame blibowo keŋkeŋ, eye naneke nagahiã mi o. Ke ne mia dometɔa ɖe le nunya hiãm la, neɖe kuku na Mawu, si na amewo katã faa, eye medoa ŋukpe ame o la, eye wòatsɔe anɛ. Ke meɖe kuku le xɔse me, eye megake ɖia ɖeke o; elabena amesi le ɖi kem la, eɖi ƒutsotsoe, si ya ƒona yina gbɔna la.\n Eye wotu dɔla ene, siwo dzra wo ɖokui ɖo hena gaƒoƒo kple ŋkeke kple ɣleti kpakple ƒe la, bena woawu amewo ƒe akpa etɔ̃lia. Eye sɔdolawo ƒe aʋakɔ ƒe xexlẽme le akpe ewo teƒe akpe ewo teƒe eve; mese woƒe xexlẽme. Eye ale mekpɔ sɔwo kple amesiwo do wo la, le ŋutega me: Wodo akɔtakpoxɔnu, siwo ɖi dzo, kple akɔtakpoxɔnu yibɔwo kpakple akɔtakpoxɔnu dzewo, eye sɔawo ƒe ta le abe dzatawo ƒe ta ene, eye dzo kple dzudzɔ kpakple dzokpe do go tso woƒe nu me. Eye wowu amewo ƒe akpa etɔ̃lia le fuwɔame etɔ̃ siawo me, le dzo kple dzudzɔ kpakple dzokpe, si do go tso woƒe nu me la ŋuti. Elabena sɔawo ƒe ŋusẽ le woƒe nu kple woƒe asikewo me; elabena woƒe asikewo le abe dawo ene, eye ta le wo nu wotsɔna wɔa vɔ̃e.\n Ke le ŋkeke ma alo gaƒoƒo ma ŋuti la amea ɖeke menyae o, mawudɔla, siwo le dziƒo, hã menyae o, Vi la ŋutɔ hã menyae o, negbe Fofo la ko. Mikpɔ nyuie, eye minɔ ŋudzɔ; elabena mienya ɣekaɣi azãgbe la le edzi su ge o. Ele abe amea ɖe, si yi nugbe, egblẽ eƒe aƒe eɖi, eye wòna ŋusẽ eƒe dɔlawo, amesiame xɔ eƒe dɔwɔwɔ, eye wòde se na xɔnuvi la bena, wòanɔ ŋudzɔ la ene. Azɔ la minɔ ŋudzɔ. Elabena mienya ɣekaɣi dzi Aƒetɔ la le vava ge o, eɖanye fiẽ alo zã titina alo koklo kuatɔ alo ŋdi o, bena ne eƒe vava ɖi ɖe mi la, ne megakpɔ mi le alɔ̃ me o. Ke nusi gblɔm mele na mi la, mele egblɔm na amewo katã bena: Minɔ ŋudzɔ!\n eya gblɔna na Yehowa be: Nye sitsoƒe kple nye mɔ̃ sesẽ nenye, nye Mawu, si ŋu meɖoa ŋu ɖo. Elabena aɖe wò tso xevimɔ̃trela ƒe adoboli me, tso dɔvɔ̃, si gblẽa nu me. Atso eƒe fu atsyɔ dziwò eye eƒe aʋala fe nabe ɖo; akpoxɔnu gã kple ɖagbitɔ enye eƒe nyateƒe la. Mava zã me ŋɔdzi kple aŋutrɔ, si le ʋɔ lũm le ŋkeke me, ɖɔvɔ̃, si le zɔzɔm le blukɔ me, kple dɔ xɔleameŋua, si le nu gblẽm le ŋdɔ la o. Akpe nenɔ anyi dzem ɖe axawò, eye akpe ewo ɖe wò nuɖusi me, ke wò la, mate ɖe ŋuwò o! Vava, àkpɔe kple wò ŋkuwo, eye àkpɔ alesi woaɖo eteƒe na ame vɔ̃diwoe. Elabena Yehowa enye wò si tsoƒe, eye dziƒoʋitɔ la nètsɔ wɔ nɔwòƒee. Dzɔgbevɔ̃e maƒo go wò o, eye hiãkame mate ɖe wò agbaɖɔ ŋu o. Elabena adɔ eƒe dɔlawo ɖe ŋuwò, ne woakpɔ tawò le wò mawo katã dzi. Asi me woakɔ wò ɖo, ne màgatsɔ wò afa axlã ɖe kpea ɖeke o. Azɔ dzata kple ƒli dzi, eye enya avuzi le dzatavi kple ʋɔ driba dzi. Maɖee, elabena eku ɖe ŋunye; makɔe aɖo kɔkɔƒe, elabena enya nye ŋkɔ.\n Eye esi amea ɖewo le nu ƒom le mawuxɔ la ŋuti, alesi woɖo atsyɔ̃ nɛ kple kpe nyuiwo kpakple nunana, siwo ŋuti wokɔ na Mawu la, egblɔ bena: Nusiawo, siwo ke kpɔm miele la, ŋkekewo gbɔna, le esiwo me womele kpe gblẽ ge ɖe kpe dzi, si womatu asii aƒu anyi o. Eye wobiae gblo bena: Nufiala, ekema ɣekaɣi nusiawo lava, eye nuka anye dzesi na ɣeyiɣi, si dzi nusiawo lava me mahã? Eye wògblɔ bena: Mikpɔ nyuie, bena woagaflu mi o! Elabena ame geɖewo lava le nye ŋkɔ la dzi agblɔ bena: Nyee nye esi, eye azãgbe la ɖo vɔ! Migadze wo yome o. Ke ne miase atiawo kple zitɔtɔwo la, migaɖi vo o; elabena ele be, nusiawo nava ve me gbã; gake nuwuwu la maɖo enumake o. Tete wògblɔ na wo bena: Dukɔ latsi tre ɖe dukɔ ŋuti, eye fiaɖuƒe ɖe fiaɖuƒe ŋuti, eye anyigbaʋuʋu gã kple dɔwuame kple dɔvɔ̃wo lava teƒeteƒewo, eye ŋɔdzidonuwo kple dzesi gãwo latso dziƒo. Ke le nusiawo katã ŋgɔ la woaɖo woƒe asiwo mia dzi, eye woati mia yome, akplɔ mi ayi ɖe ƒuƒoƒewo kple gaxɔwo me, be woade mi asi na fiawo kple mɔ̃mefiawo le nye ŋkɔ la ŋuti. Esia ava mia dzi hena ɖaseɖiɖi. Azɔ la miɖo le miaƒe dzi me be, miagasusu gbã alesi miaɖe mia ɖokui nu o; elabena nye la mana nu kple nunya mi, si ŋuti miaƒe ketɔwo katã mate ŋu atsi tre alo aƒo nu ɖo o. Gake dzilawo kple nɔviŋutsuwo kple ƒometɔwo kple xɔlɔ̃wo ade mi asi, eye woawu mia dometɔa ɖewo. Eye amewo katã woalé fu mi le nye ŋkɔ la ŋuti. Eye miaƒe taɖa ɖeka mele tsɔtsrɔ̃ ge o. Le miaƒe dzigbɔɖanyi me la miaɖe miaƒe luʋɔwo. Ke ne miekpɔ aʋakɔwo ɖe to ɖe Yerusalem ŋu la, ekema midze sii bena, eƒe aƒedozuɣi ɖo vo. Ekema amesiwo le Yudea la, nasi ayi towo dzi, eye amesiwo le etitina la, nadzo ayi, eye amesi wo le agbletawo la, nagayi ɖe eme o. Elabena ŋkeke siawo nye hlɔ̃biabiaŋkekewo, bena woawu nusiwo katã woŋlɔ ɖi la nu. Ke baba na amesiwo fu le wo ƒo kple amesiwo le notsi nam le ŋkeke mawo me; elabena hiãkame gã lava anyigba la dzi kple dɔmedzoe na dukɔ sia. Eye wòadze yi nu, eye woaɖe wo aboyo ayi ɖe dukɔwo katã dome, eye trɔ̃subɔlawo latu afɔ Yerusalem dzi, halase esime woawu trɔ̃subɔlawo ƒe ɣeyiɣi la nu. Eye dzesiwo lado ɖe ɣe kple ɣleti kple ɣletiviwo me, eye le anyigba dzi la vɔvɔ̃ laɖo dukɔwo, eye woawo dzodzodzoe le atsiaƒu ƒe gbeɖeɖe kple eƒe agbodzedze la ŋuti; eye amewo ƒe gbɔgbɔ nu latsi le vovɔ̃ kple mɔkpɔkpɔ na nusiwo le anyigba blibo la katã dzi vam la ŋuti; elabena woaʋuʋu dziƒowo ƒe ŋusẽwo. Eye ekema woakpɔ Amegbetɔvi la wògbɔna le alilikpo me kple ŋusẽ kple ŋutikɔkɔe geɖe. Ke ne nusiawo ɖe asi emevava me la, ekema miwu mo dzi, eye mikɔ miaƒe tawo ɖe dzi, elabena miaƒe ɖeɖe la gogo. Eye wòdo lo na wo gblɔ bena: Mikpɔ gboti la kple atiwo katã ɖa: ne woto aŋgbawo la, míakpɔe adze sii le mia ɖokui si bena, dzomeŋɔli le ɖoɖom. Nenema ke miawo hã, ne miekpɔ nusiawo le eme vam la, midze sii bena, mawufiaɖuƒe la gogo. Vavã mele egblɔm na mi bena: Dzidzime sia nu mele yiyi ge akpɔ o, vaseɖe esime woawu nusiawo katã nu. Dzi kple anyigba nu lava yi, ke nye nyawo nu mele yiyi ge akpɔ o. Ke mikpɔ mia ɖokui dzi nyuie, bena nutsuɖuɖu kple ahamumu kple dzimaɖitsitsi ɖe nuɖuɖu ŋu nagate miaƒe dzi ɖe to o, eye ŋkeke ma nagalili mi abe mɔ̃ ene o; elabena adze amesiwo katã nɔ anyigba blibo la ƒe ŋku me la dzi. Eyaŋuti minɔ ŋudzɔ le ɣeawo katã yi me kple gbedodoɖa, bena miate ŋu asi le nusiawo katã, siwo le eme va ge la nu, eye be míatsi tre ɖe Amegbetɔvi la ŋku me. Ke le ŋkeke me la ebaa nu le mawuƒe la me, eye le zã me la edoa go yina ɖadɔa to, si woyɔna be Amito la dzi. Eye dukɔ la katã vaa egbe ŋdikanya le mawuƒe la me, be yewoaɖo toe.\n Eye esi Yesu do go la, egblẽ mawuƒe la ɖi dzo yina, eye eƒe nusrɔ̃lawo va egbɔ, bena woafia mawuxɔ ƒe tutumewoe. Ke eɖo eŋu gblɔ na wo bena: Ɖe miele nusiawo katã kpɔma? Vavã mele egblɔm na mi bena: Womele kpe gblẽ ge ɖe kpea ɖeke dzi le abi, si womatu asii aƒu anyi o. Eye esi wòbɔbɔ nɔ anyi ɖe Amitoa dzi la, nusrɔ̃lawo va egbɔ wo tɔxe gblɔ bena: Gblɔe na mi, ɣekaɣie nusiawo ava? Eye ka enye wò vava la kple xexeame ƒe nuwuwu la ƒe dzesii? Yesu ɖo ŋu gblɔ na wo bena: Mikpɔ nyuie, bena amea ɖeke nagaflu mi o. Elabena ame geɖewo ava le nye ŋkɔa dzi agblɔ bena: Nye enye Kristo; eye woaɖu ame geɖewo. Eye miasa aʋa kple aʋaŋutiɣliwo; kpɔ ɖa, migaɖi vo o, elabena esiawo ava me tsã; gake nuwuwu la meɖo haɖe o. Elabena dukɔ latsi tre ɖe dukɔ ŋuti, eye fiaɖuƒe ɖe fiaɖuƒe ŋuti, dɔwuame kple dɔléame kple anyigbaʋuʋu ava teƒeteƒewo. Ke nenem nusiawo katã wonye fuɖuame ƒe gɔmedzedze. Le ŋkeke ma me woaɖe mi asi na fukpekpe, eye woawu mi, eye dukɔwo katã woalé fu mi le nye ŋkɔ ŋuti. Ekema woaɖia ame geɖewo nu, eye woade wo nɔewo asi, eye wòalé fu wo nɔewo. Eye aʋatsonyagblɔɖila geɖewo atsi tre ahaflu ame geɖewo. Eye le nu madzɔmadzɔ wɔwɔ ƒe agbɔsɔsɔ ŋuti la ame geɖewo ƒe lɔlɔ̃ nu latsi. Ke amesi ke lado dzi vaseɖe nuwuwu la, eya lãkpɔ ɖeɖe. Eye woaɖe gbe ƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo. Azɔ ne míakpɔ aƒedo ƒe ŋunyɔnu, si wogblɔ ɖi to nyagblɔɖila Daniel dzi la, anɔ tsitre le kɔkɔeƒea la (amesi le exlẽm la, nèse egɔme), ekema amesiwo le Yudea la, nasi ayi towo dzi; amesi le xɔ ta la, megaɖi va tsɔ naneke tso eƒe me yii o; eye amesi le abɔ me la, megagbugbɔ va tsɔ eƒe avɔ yii o. Ke baba na amesiwo fu le wo ƒo kple amesiwo le notsi nam le ŋkeke mawo me. Ke miɖo gbe ɖa bena, miaƒe sisigbe nagadze vuvɔŋɔli alo Sabat-ŋkeke dzi o. Elabena le ɣemaɣi me xaxa gã lava, esi meva kpɔ tso xexeame ƒe gɔmedzedze vaseɖe egbegbe o, eye megale vava ge akpɔ o. Eye ne womeɖe ŋkeke mawo dzi o la, ekema ŋutilãa ɖeke makpɔ ɖeɖe o; ke le ame tiatiawo ta woaɖe ŋkeke mawo dzi. Ekema ne amea ɖe agblɔ na mi bena: Kpɔ ɖa, Kristo la le afii, alo ele afii la, migaxɔe se o. Elabena aʋatsokristowo kple aʋatsonyagblɔɖilawo atsi tre, eye woafia dzesi gãwo kple nukunuwo bena, ne woate ŋui la, woaflu ame tiatiawo hã. Kpɔ ɖa, megblɔe ɖi na mi. Eyaŋuti ne woagblɔ na mi bena: Kpɔ ɖa, ele gbedzi, migayi o; kpɔ ɖa, ele xɔgã me, migaxɔe se o. Elabena alesi dzi kea dzo le ɣedzeƒe, eye wòklẽna ɖe ɣetoɖoƒee la, nenema ke lanye Amegbetɔvi la ƒe vava. Afisi ke nu kuku le la, afima hawo ƒoa ƒu ɖo. Ke enumake le ŋkeke mawo ƒe xaxa megbe la ɣe la ado viviti, eye ɣleti megale ɖiɖi ge o, ɣletiviwo lage tso dziƒo, eye dziƒowo ƒe ŋusẽwo aʋuʋu. Tete Amegbetɔvi la ƒe dzesi lado ɖe dziŋgɔli me, eye anyigba dzi ƒomeawo katã wòado konyifaɣli, eye woakpɔ Amegbetɔvi la le dziƒolilikpowo dzi gbɔna kple ŋusẽ kple ŋutikɔkɔe geɖe. Eye wòado eƒe dolawo kple kpẽ ƒe ɖiɖi gãa ɖe, eye woaƒo eƒe ame tiatiawo nu ƒu tso ya eneawo dzi, tso dziƒogo ɖeka dzi vaseɖe go keme dzi. Ke misrɔ̃ lododo le gboti ŋuti! Ne tsi ɖo eƒe alɔwo me, eye wòto aŋgbawo la, ekema midze sii bena, dzomeŋɔli le ɖoɖo ge; nenema ke miawo hã, ne miekpɔ nusiawo katã la, midze sii bena, egogo agbo la nu. Vavã mele egblɔm na mi bena: Dzidzime sia nu mele yiyi ge, vaseɖe esime nusiawo katã nava ve me o. Dzi kple anyigba nu lava yi, ke nye nyawo nu mele yiyi ge akpɔ o.


Yeremia 42 - Holy Bible [Ewe Bible 1913] - (Yer 42)\nEye aʋafiawo katã, Yoxanan, Kareax vi, kple Yezanya, Hosaya vi, kpakple dukɔ blibo la, tso tsitsiawo dzi vaseɖe ɖeviawo dzi, va\ngblɔ na nyagblɔɖila Yeremya bena: Míetsɔ míaƒe kokoƒoƒo bɔbɔ mía ɖokui ɖe anyi le ŋkuwò me: Ɖe kuku na Yehowa, wò Mawu la, ɖe mía ta le ame susɔeawo katã ŋuti, elabena mí ame ʋee siawoe kpɔtɔ tso ame gbogboawo dome, abe alesi wò ŋku le mía kpɔmi ene;\nne Yehowa, wò Mawu la, nafia mɔ, si dzi míato kple nusi míawɔ la mí.\nTete nyagblɔɖila Yeremya ɖo ŋu na wo bena: Mesee! Kpɔ ɖa, maɖaɖe kuku na Yehowa, mia Mawu la, na mi, abe alesi miegblɔ ene, eye magblɔ nya sia nya, si Yehowa tso ɖo ŋu na mi la, na mi, nyemaɣla nyaa ɖeke ɖe mi o.\nEye wogblɔ na Yeremya bena: Yehowa nenye ɖasefo anukwaretɔ kple nuteƒewɔla na mí, nenye be, míewɔ ɖe nya, siwo katã Yehowa, wò Mawu, aɖo ɖe mí la nu o.\nEɖanye nyui alo vɔ̃ o, Yehowa, mia Mawu la ƒe gbe kokoko míase, amesi gbɔ míele ɖowòm ɖo, be eme nanyo na mí, le esi míeɖo to Yehowa, mía Mawu ƒe gbe ta.\nEye wòva me le ŋkeke ewo megbe be, Yehowa ƒe gbe va na Yeremya,\neye wòyɔ Yoxanan, Kareax vi, kple aʋafia, siwo katã le eŋu, kpakple dukɔ blibo la tso ɖeviwo dzi vaseɖe tsitsiawo dzi\nhegblɔ na wo bena: Ale Yehowa, Israel ƒe Mawu, amesi gbɔ miedɔm ɖo, be mahe miaƒe kokoƒoƒowo ayi eŋku mee la, gblɔ esi;\nNe mienɔ anyigba sia dzi la, ekema matu mi, eye nyemagbã mi o, mado mi, eye nyemaho mi o; elabena vɔ̃, si mewo mi la, vem.\nBabel-fia, si vɔ̃m miele la, megadzi ŋɔ na mi o; Yehowa be: Migavɔ̃e o, elabena maxɔ na mi, eye maɖe mi atso esi me;\nmana nublanuikpɔkpɔ nasu mia si, eye wòakpɔ nublanui na mi ahakplɔ mi agbo va miaƒe anyigba dzi.\nKe ne miebe, yewomele anyigba sia dzi nɔ ge o, ale be miegbe toɖoɖo Yehowa, mia Mawu la ƒe gbe\nhele gbɔgblɔm be: Kpao, ke boŋ mina míayi Egipte, afisi míakpɔ aʋawɔwɔ ŋku me, eye míase kpẽ ƒe ɖiɖi le o, afisi abolodɔ mawu mí le o, afima miaɖanɔ la,\nekema mi Yuda ƒe ame susɔeawo, mise Yehowa ƒe gbe: Ale Yehowa Zebaot, Israel ƒe Mawu la, gblɔ esi: Ne mietsɔ miaƒe ŋku ɖo Egipte-yiyi ŋu, eye mĩeyi, be mianye amedzro le afima la,\nekema yi, si vɔ̃m miele la, atu mi le Egipte-nyigba dzi afima, eye dɔwuame, si ŋu mietsi dzi ɖo la, ano mia yome kplikplikpli le Egipte, eye miaku ɖe afima.\nEye ŋutsu, siwo katã tso woƒe ŋku ɖo Egipte ŋu, be yewoayi aɖanye amedzro le afima la, aku ɖe yi, dɔwuame kple dɔvɔ̃ si me, eye woƒe amea ɖeke makpɔtɔ asi le dzɔgbevɔ̃e, si mahe va wo dzi la nu o.\nElabena ale Yehowa Zebaot, Israel ƒe Mawu la, gblɔ esi: Alesi metrɔ nye dɔmedzoe kple nye dziku ko ɖe Yerusalemtɔwo dzii la, nenema ke matrɔ nye dziku akɔ ɖe mia dzii, nenye be, mieyi Egipte; miazu atamkanu, ŋɔdzinu, ɖiŋudonu kple alɔmeɖenu, eye miagakpɔ teƒe sia kple ŋku o.\nMi Yuda ƒe ame susɔeawo, Yehowa gblɔ ɖe mia ŋu be: Migayi Egipte o. Minyae be, megbe na mi egbea!\nElabena mia ŋutɔwoe ɖu mia ɖokui be, mieɖom ɖe Yehowa, mia Mawu la gbɔ gblɔ bena: Ɖe kuku na Yehowa, mía Mawu la, na mí, eye alesi tututu Yehowa, mía Mawu la, agblɔ la, nenema nagblɔ na mi, ne miawo.\nMegblɔe na mi egbea, ke mieɖo to Yehowa, mia Mawu la ƒe gbe le nusiwo katã ŋuti wòɖom ɖe mia gbɔ ɖo la me o.\nEyata minyae kokoko be, miaku ɖe yi, dɔwuame kple dɔvɔ̃ si me, le teƒe, si le mia dzrom miebe, yewoaɖanye amedzro le la.


Nyaɖeɖefia 13 | Biblia Le Internet Dzi | Xexe Yeye Gɔmeɖeɖe\nLã wɔadã si ta adre li na la do tso atsiaƒu me (1-10)\nLã si dzo eve le ta na do tso anyigba me (11-13)\nLã si ta adre li na ƒe dzesi (14, 15)\nLã wɔadã la ƒe dzesi kple xexlẽdzesi (16-18)\n13 Eye ʋɔ driba la tɔ ɖe ƒutake la dzi. Eyome mekpɔ lã wɔadã+ aɖe wòle dodom tso atsiaƒu+ me, dzo ewo kple ta adre li nɛ, fiakuku ewo le eƒe dzoawo dzi, eye busuŋkɔwo le eƒe taawo ŋu. 2 Lã wɔadã si mekpɔ la le abe lãklẽ ene, gake eƒe afɔwo le abe sisiblisi tɔwo ene, eye eƒe nu le abe dzata ƒe nu ene. Eye ʋɔ driba+ la tsɔ eƒe ŋutete, fiazikpui kple ŋusẽ gã na lã la.+ 3 Eye eƒe tawo dometɔ ɖeka dze abe ɖe wode kubi eŋu ene, ke eƒe kubi la ku nɛ,+ eye anyigbadzinɔlawo katã ƒe mo wɔ yaa, eye wodze lã la yome. 4 Wode ta agu na ʋɔ driba la, elabena etsɔ eƒe ŋusẽ na lã wɔadã la, eye wode ta agu na lã wɔadã la gblɔ be: “Ame kae le abe lã wɔadã la ene, eye ame kae ate ŋu awɔ aʋa kplii?” 5 Eye wotsɔ nu, si gblɔa nya gã nya gãwo kple busunyawo la nɛ, eye wona ŋusẽe be wòawɔ dɔ ɣleti blaene vɔ eve.+ 6 Eke nu gblɔ busunyawo+ ɖe Mawu, eƒe ŋkɔ kple eƒe nɔƒe kpakple ame siwo le dziƒo ŋu.+ 7 Eye woɖe mɔ nɛ be wòawɔ aʋa kple ame kɔkɔewo ahaɖu wo dzi,+ eye wona ŋusẽe ɖe to sia to kple ame ɖe sia ɖe ƒomevi kple gbegbɔgblɔ sia gbegbɔgblɔ kpakple dukɔ sia dukɔ dzi. 8 Eye anyigbadzinɔlawo katã ade ta agu nɛ. Womeŋlɔ wo dometɔ aɖeke ƒe ŋkɔ ɖe Alẽvi si wowu la ƒe agbegbalẽ+ si li tso xexea ƒe gɔmeɖoanyiɣi* la me o.+ 9 Ame si to li na la, nesee.+ 10 Ne aboyo mee wòle be ame aɖe nayi la, ayi aboyo me. Ne ame aɖe wu ame kple yi la,* woawu eya hã kple yi.+ Afi siae ame kɔkɔewo+ ƒe dzidodo+ kple xɔse+ hiã le. 11 Mekpɔ lã wɔadã bubu aɖe wòle dodom tso anyigba me, eye dzo eve le eta abe alẽvi tɔ ene, ke ede asi nuƒoƒo me abe ʋɔ driba ene.+ 12 Eye wòwɔ lã wɔadã+ gbãtɔ la ƒe ŋusẽwo katã ŋu dɔ le eƒe ŋkume. Eye wòna anyigba kple edzinɔlawo de ta agu na lã wɔadã gbãtɔ si ƒe kubi ku nɛ la.+ 13 Ewɔ dzesi gãwo, eye wòna dzo gɔ̃ hã ge tso dziƒo va dze anyigba dzi le amegbetɔwo ŋkume. 14 Eye wòflua anyigbadzinɔlawo to dzesi siwo woɖe mɔ nɛ be wòawɔ le lã wɔadã la ŋkume la me, eye wògblɔna na ame siwo le anyigba la dzi hã be woawɔ lã wɔadã si ŋu wotsɔ yi de abii, eye wògagbɔ agbe la,+ ƒe legba.+ 15 Eye woɖe mɔ nɛ be wòade gbɔgbɔ lã wɔadã la ƒe legba la me, ne lã wɔadã la ƒe legba la naƒo nu, eye wòana woawu ame siwo katã gbe be yewomade ta agu na lã wɔadã la ƒe legbaa o la. 16 Eye wòzi amewo katã, ɖeviwo kple tsitsiawo, kesinɔtɔwo kple ame dahewo, ablɔɖemewo kple kluviwo dzi be woaxɔ dzesi ɖe woƒe nuɖusi alo woƒe ŋgonu,+ 17 eye be ame aɖeke nagate ŋu aƒle nu alo adzra nu o, negbe ame si ŋu dzesi, si nye lã wɔadã la ƒe ŋkɔ+ alo xexlẽdzesi si le tsitre ɖi na eƒe ŋkɔ, le la ko.+ 18 Afi siae nunya hiã le: Ame si sea nu gɔme la, nebu lã wɔadã la ƒe xexlẽdzesia kpɔ, elabena ame ƒe xexlẽdzesi wònye; eye eƒe xexlẽdzesie nye alafa ade blaade vɔ ade.+\n^ Agate ŋu afia, “Ne woawu ame aɖe kple yi la.”


Atikeŋutinumekula Aɖe Ƒe Xɔse | Gbebiame\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Iloko Indonesia Tokunɔgbe Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nGBEBIAME | FRÉDÉRIC DUMOULIN\nFrédéric Dumoulin ku nu me tso atikewɔwɔ ŋu le Ghent Yunivɛsiti si le Belgium ƒe ewo kple edzivɔ. Ɣeaɖeɣi va yi la, mexɔe se be Mawu li o. Gake emegbe Frédéric va xɔe se be Mawue wɔ nu gbagbewo. Nyɔ! magazinea talawo bia gbe Frédéric si nye Yehowa Ðasefo fifia tso eƒe xɔse kpakple eƒe dɔa ŋu.\nÐe wonyi wò le mawusubɔsubɔha aɖe mea?\nƐ̃. Katolikotɔe danye nye. Gake esi mexlẽ nu tso Atitsogaʋa kple Ŋutasẽʋɔnudɔdrɔ̃ ŋu la, mawusubɔsubɔ to le mo nam keŋkeŋ. Mexlẽ nu tso subɔsubɔha siwo mexɔ Kristo dzi se o hã ŋu, gake mekpɔe be tɔgã-tɔɖiviwo koe wo katã wonye. Esi mexɔ ƒe 14 la, mese le ɖokuinye me be nu fitifiti wɔwɔ si bɔ ɖe subɔsubɔhawo me ɖo kpe edzi be Mawu meli o. Eya ta esi wofia num tso nɔnɔmetɔtrɔ ŋu le suku la, melɔ̃ ɖe edzi be nu siwo me agbe me le o woe trɔ ʋuu va zu nu gbagbewo.\nNu kae na nèva tsɔ ɖe le dzɔdzɔmeŋutinunya me?\nEsi mexɔ ƒe adre la, wona nusuekpɔmɔ̃m eye wòva zu nye fefenu vevitɔ. Metsɔnɛ léa ŋku ɖe nudzodzoevi lédzinamewo abe kpakpaluʋui ene ŋu.\nAleke wòdzɔe be nèva tsɔ ɖe le ale si nu gbagbewo wɔ va dzɔ me?\nEsi mexɔ ƒe 22 la, medo go Yehowa Ðasefo aɖe si nye dzɔdzɔmeŋutinunyala. Exɔe se be Mawue wɔ nu gbagbewo. Esia wɔ moya nam ŋutɔ. Mesusui be mate ŋu ana wòakpɔe be bometsitsie eƒe dzixɔse ma nye. Gake nukutɔe la, eɖo nye nyabiasewo ŋu nam wòde edeƒe. Meva nɔ ŋugble dem tso ame siwo xɔ Mawu dzi se la ƒe nuwɔnawo ŋu.\nLe ɣleti ʋɛ aɖewo megbe la, megado go Ðasefo bubu si hã nya nu tso atikewɔnyawo ŋu. Esi wòbe yeaƒo nu tso yeƒe dzixɔsewo ŋu nam la, melɔ̃ elabena medi be manya nu si tae amewo xɔ Mawu dzi se. Medi be maɖe fuflugba si wòdo na eɖokui la ɖa le ta nɛ.\nÐe nète ŋu na wòkpɔe be ɖe woflu yea?\nAo. Eya ta meva te nusɔsrɔ̃ tso nufiafia siwo ƒo nu tso ale si nu gbagbewo wɔ va dzɔ la ŋu. Nukutɔe la, meva kpɔe be dzɔdzɔmeŋutinunyala xɔŋkɔ aɖewo gblɔ be lãmenugbagbevi suetɔ kekeake gɔ̃ hã ƒe wɔwɔme de ŋgɔ ale gbegbe be mate ŋu adzɔ le eɖokui si le anyigba sia dzi o. Wo dometɔ aɖewo xɔe se be yamenutowo mee lãmenugbagbevi mawo dzɔ tso. Woƒe nu mesɔ kura le ale si nu gbagbewo wɔ va dzɔ ŋu o.\nEkema ɖe woƒe nu sɔ le nane ya mea?\nEwɔ moya be dzɔdzɔmeŋutinunyala geɖe da asi ɖe edzi be le mɔ aɖe nu la, dzɔdzɔmenu siwo me agbe mele o lae trɔ ʋuu va zu nu gbagbewo. Meva nɔ ɖokuinye biam be: ‘Ne wobe ɖeko agbe dzɔ le eɖokui si evɔ womenya ale si wòdzɔe o la, ke nu kae na woka ɖe edzi alea gbegbe be nenema wòdzɔe?’ Meva nɔ nu si Biblia gblɔ tso ale si nu gbagbewo wɔ va dzɔ la ŋu bum vevie.\nAleke nèkpɔ Biblia ƒe nyawoe?\nZi ale si meva le nu srɔ̃m tso Biblia ŋui la, zi nenemae mekana ɖe edzi be emenyawo nye nyateƒe. Le kpɔɖeŋu me, nyitsɔ laa hafi dzɔdzɔmeŋutinunyalawo va kpɔe dze sii be gɔmedzedze li na xexe gbahoo sia. Gake Biblia ƒe kpukpui gbãtɔ si woŋlɔ ƒe 3,500 aɖewoe nye esia gblɔ be: “Le gɔmedzedzea me Mawu wɔ dziƒo kple anyigba.” * Meva kpɔe be ne Biblia gblɔ nya aɖe tso dzɔdzɔmenuwo ŋu la, nenema tututu wònɔna.\nMeva kpɔe be ne Biblia gblɔ nya aɖe tso dzɔdzɔmenuwo ŋu la, nenema tututu wònɔna\nÐe wòsesẽna na wò be nàxɔ Mawu dzi ase le esi nènye dzɔdzɔmeŋutinunyala ta?\nKpao! Ɣeyiɣi si me meva xɔ Mawu dzi se la, menɔ nu srɔ̃m tso dzɔdzɔmeŋutinunya ŋu anɔ abe ƒe etɔ̃e nye ema ene. Va se ɖe fifia la, zi ale si mele nu srɔ̃m tso nu gbagbewo ƒe wɔwɔme ŋu la, zi nenemae mexɔnɛ sena be Wɔla aɖe li.\nÀte ŋu ana eƒe kpɔɖeŋu aɖe mía?\nƐ̃. Mesrɔ̃ nu tso ŋusẽ si atikewo kple aɖinuwo kpɔna ɖe nu gbagbewo dzi la ŋu. Nu si wɔ dɔ ɖe dzinye wue nye ale si aɖinuwo kple nugbagbevi gblẽnuwo metea ŋu gena ɖe míaƒe ahɔhɔ̃ me o. Nane li si tso míaƒe ʋu kple lãmenugbagbevi siwo le ahɔhɔ̃a me la dome.\nNu kae wɔ nuku le nu ma ŋu?\nAnɔ abe ƒe alafa ɖeka kple edzivɔ aɖewoe nye esia la, numekulawo de dzesii be nu siwo gena ɖe míaƒe ʋu me la yina ɖe ŋutilã ƒe akpa sia akpa negbe ahɔhɔ̃ kple dzimeƒuka koe do le eme. Nu ma wɔ nuku nam ŋutɔ elabe ʋuka wuwlui gbogbo aɖewoe tsɔa ʋu yina na lãmenugbagbevi ɖe sia ɖe si le ahɔhɔ̃a me. Ʋua klɔa lãmenugbagbevi siwo katã le ahɔhɔ̃a me la, eye ʋua kee naa nuɖuɖu kple ɔksidzin wo. Ke aleke wòdzɔe be ʋua megena ɖe lãmenugbagbevi siwo le ahɔhɔ̃a me la me o? Ƒe geɖewoe nye esia womenya ale si tututu esia dzɔnae o.\nNu kae xea mɔ na ʋua be megena ɖe lãmenugbagbevi siwo le ahɔhɔ̃a me la me o?\nƲuka wuwlui siwo le ahɔhɔ̃a me mele abe aŋenuwo ene o. Lãmenugbagbeviwo le ʋuka mawo ŋuti. Lãmenugbagbevi mawo ɖea mɔ nu ƒomevi aɖewo kple nugbagbevi nyaŋuinyaŋuiwo gena ɖe wo me alo zɔna le wo dome. Ke hã, lãmenugbagbevi siwo le míaƒe ahɔhɔ̃ ƒe ʋukawo ŋu ya to vovovo kura. Wotigi ɖe wo nɔewo ŋu. Lãmenugbagbevi siawo kple woƒe kpeƒewo wɔ nuku. Nu siawo tea ŋu ɖea mɔ nanewo abe ɔksidzin, karbɔn-ya kple ʋumesukli toa ʋukawo me gena ɖe wo me le ɖoɖo nu. Gake meɖea mɔ nu bubuwo abe protein kple lãmenugbagbevi bubuwo gena ɖe eme o. Eya ta nu si xea mɔ na ʋua be megena ɖe ahɔhɔ̃a me o la nyea molecule si xea mɔ na lãmenu vovovowo. Nye ya mekpɔe be nu ma mate ŋu adzɔ le eɖokui si o.\n^ mm. 16 1 Mose 1:1.\nƉoe Ɖe Amewo Ɖoe Ɖe Amewo Atikeŋutinumekula Aɖe Ƒe Xɔse


4 Mose 32 | Biblia Le Internet Dzi | Xexe Yeye Gɔmeɖeɖe\nAnyigba xɔxɔ ɖe Yordan ƒe ɣedzeƒe gome (1-42)\n32 Ke lãha gbogbo aɖe va le Ruben+ viwo kple Gad+ viwo si, ɛ̃, wosɔ gbɔ ŋutɔ. Eye wolé ŋku ɖe Yazer-nyigba+ kple Gilead-nyigba ŋu, eye wokpɔ be nutoa nyo na lãnyinyi. 2 Eya ta Gad viwo kple Ruben viwo va gblɔ na Mose kple nunɔla Eleazar kpakple ha la ƒe tatɔwo be: 3 “Míekpɔ be Atarot, Dibon, Yazer, Nimra, Hesbon,+ Eleale, Sebam, Nebo+ kple Beon,+ 4 anyigba siwo Yehowa xɔ le Israel ƒe ha+ la ŋgɔ la, nye anyigba si nyo na lãnyinyi, eye lãha+ gbogbo aɖewo le wò dɔlawo si.” 5 Woyi edzi gblɔ be: “Ne ève mía nu la, ekema na woatsɔ anyigba sia ana wò dɔlawo wòazu wo tɔ. Mègana míatso Yordan o.” 6 Eye Mose gblɔ na Gad viwo kple Ruben viwo be: “Ðe mia nɔviwo ayi aʋa, evɔ miawo ya miatsi afi sia? 7 Nu ka tae miele didim be miaɖe dzi le Israel-viwo ƒo be woagatso tɔ la ayi anyigba si Yehowa be yeatsɔ ana wo godoo la dzi o? 8 Aleae mia fofowo wɔ esime medɔ wo tso Kades-Barnea be woayi aɖakpɔ anyigba la ɖa.+ 9 Esi woyi Eskol Balia+ me, eye wokpɔ anyigbaa la, wova ɖe dzi le Israel-viwo ƒo be woagayi anyigba si Yehowa be yeatsɔ ana wo la dzi o.+ 10 Yehowa ƒe dziku fla gbe ma gbe, eye wòka atam be:+ 11 ‘Ŋutsu siwo ʋu tso Egipte, siwo xɔ ƒe blaeve kple edzivɔ la, makpɔ anyigba+ si meka atam be matsɔ ana Abraham, Isak kple Yakob+ la o, elabena womedze yonyeme kple dzi blibo o, 12 negbe Kaleb,+ si nye Kenizitɔ Yefune ƒe vi kple Yosua,+ Nun vi la ko, elabena woawo dze Yehowa yome kple dzi blibo.’+ 13 Ale Yehowa ƒe dziku fla ɖe Israel ŋu, eye wòna wotsa tsaglãla le gbea dzi ƒe blaene,+ va se ɖe esime dzidzime si nɔ nu vɔ̃ɖi wɔm le Yehowa ŋkume la katã nu yi.+ 14 Kpɔ ɖa, miexɔ ɖe mia fofowo teƒe abe nu vɔ̃ wɔlawo ƒe dzidzimeviwo ene be miana Yehowa nagado dɔmedzoe ɖe Israel ŋu ɖe edzi. 15 Ne mietrɔ le eyome la, eya hã agagblẽ ameha la ɖe gbea dzi, ekema miawoe he vɔ̃ va dukɔ blibo sia dzi.” 16 Emegbe wogava egbɔ gblɔ be: “Na míatɔ glikpɔwo na míaƒe lãhawo ɖe afi sia, eye míatso duwo na mía viwo. 17 Ke míawo ŋutɔwo ya míabla aʋakpa+ anɔ Israel-viwo ŋgɔ, va se ɖe esime míekplɔ wo va ɖo wo nɔƒe, ke mía viwo nanɔ du sesẽwo me ahanɔ dedie tso anyigba la dzi nɔlawo si me. 18 Míatrɔ ava míaƒe aƒewo me o, va se ɖe esime Israel-viwo dometɔ ɖe sia ɖe xɔ anyigba si nye eƒe domenyinu.+ 19 Míaxɔ domenyinu kpli wo le Yordan ƒe go kemɛ dzi o, elabena míaƒe domenyinu le Yordan ƒe akpa si, le ɣedzeƒe gome.”+ 20 Eye Mose gblɔ na wo be: “Ne miawɔ esia ko: Mibla akpa le Yehowa ŋkume na aʋa la;+ 21 eye ne mia dometɔ ɖe sia ɖe bla akpa eye wòtso Yordan le Yehowa ŋkume, esime wònya eƒe futɔwo ɖa le eŋgɔ,+ 22 va se ɖe esime miexɔ anyigba la le Yehowa ŋkume,+ eye emegbe mietrɔ gbɔ la,+ eya ko hafi miaɖi fɔ le Yehowa kple Israel ŋkume o. Ekema anyigba sia azu mia tɔ le Yehowa ŋkume.+ 23 Ke ne miewɔe alea o la, ekema miewɔ nu vɔ̃ ɖe Yehowa ŋu. Eye minyae be miakpɔ miaƒe nu vɔ̃wo me tsonu. 24 Miate ŋu atso duwo na mia viwo, eye miatɔ kpɔ na miaƒe lãhawo,+ gake ele be miawɔ ŋugbe si miedo la dzi.” 25 Eye Gad viwo kple Ruben viwo gblɔ na Mose be: “Wò dɔlawo awɔ abe ale si tututu mía aƒetɔ de se ene. 26 Mía viwo, mía srɔ̃wo, míaƒe lãhawo kple míaƒe aƒemelãwo katã anɔ afi ma le Gilead duwo me,+ 27 ke wò dɔlaŋutsu siwo bla akpa la atso tɔa le Yehowa ŋkume+ awɔ aʋa la, abe ale si tututu mía aƒetɔ le egblɔm ene.” 28 Eya ta Mose gblɔ woƒe nyawo na nunɔla Eleazar kple Yosua, Nun vi, kpakple Israel-toawo ƒe tatɔ siwo le wo fofowo ƒe aƒekɔwo nu. 29 Mose gblɔ na wo be: “Ne Gad viwo kple Ruben viwo dometɔ ɖe sia ɖe bla aʋakpa hetso Yordan kpli mi le Yehowa ŋkume, eye miexɔ anyigba si le mia ŋgɔ la, ekema miatsɔ Gilead-nyigba ana wo wòazu wo tɔ.+ 30 Ke ne womebla aʋakpa tso tɔa kpli mi o la, ekema woaxɔ anyigba le mia dome le Kanaan-nyigba la dzi.” 31 Eye Gad viwo kple Ruben viwo ɖo eŋu be: “Nya si Yehowa gblɔ na wò dɔlawo la dzie míawɔ. 32 Míabla aʋakpa atso tɔa le Yehowa ŋkume ayi Kanaan-nyigba+ dzi, ke míaƒe domenyinu si míaxɔ la nanɔ Yordan ƒe go sia dzi.” 33 Ale Mose tsɔ Amori-fia Sihon+ ƒe fiaɖuƒe kple Basan-fia Og+ ƒe fiaɖuƒe, anyigba la kple edzi duwo kpakple du siwo le nuto mawo me na Gad viwo kple Ruben+ viwo kpakple Yosef vi Manase-toa+ ƒe afã la. 34 Eye Gad viwo tso du siwo nye Dibon,+ Atarot,+ Aroer,+ 35 Atrot-Sofan, Yazer,+ Yogbeha,+ 36 Bet-Nimra+ kple Bet-Haran,+ siwo nye du siwo ŋu woɖo gli sesẽwo ɖo, eye wotɔ glikpɔwo na woƒe lãhawo. 37 Eye Ruben viwo tso du siwo nye Hesbon,+ Eleale,+ Kiriatayim,+ 38 Nebo+ kple Baal-Meon,+ eye wotrɔ du siawo ƒe ŋkɔwo hetsɔ ŋkɔ bubu na wo, eye wotso Sibma hã. 39 Manase vi Makir+ viwo ho yi Gilead hexɔe, eye wonya Amoritɔ siwo le eme. 40 Eya ta Mose tsɔ Gilead na Manase vi Makir wònɔ eme.+ 41 Eye Manase vi Yair yi ɖaxɔ woƒe kɔƒewo eye wòtsɔ ŋkɔ na wo be Havot-Yair.*+ 42 Eye Noba ho yi ɖaxɔ Kenat kple eŋu duwo, eye wòtsɔ eya ŋutɔ ƒe ŋkɔ nɛ heyɔe be Noba.


Ale Si Nàdi Edzinuwo Le Gbe Bubu Me | JW.ORG Kpekpeɖeŋunaƒe\nNe èle gbe aɖe srɔ̃m alo èdi be yeaɖo jw.org dzi nuwo ɖe ame aɖe si doa gbe bubu la, zã mɔnu etɔ̃ siwo gbɔna la dometɔ ɖeka.\nTrɔ nyatakakadzraɖoƒea ɖe gbe bubu me\nƲu nyatakakadzraɖoƒea ƒe axa aɖe le gbe bubu me\nDi agbalẽ aɖe ƒe gbe bubu me tɔ\nTrɔ Nyatakakadzraɖoƒea Ðe Gbe Bubu Me\nZi Gbetiaƒe ƒe dzesi sia dzi ale be gbe siwo katã me jw.org le la nàdze na wò.\nDzesi siwo gbɔna la dometɔ ɖeka dze le gbeawo dometɔ ɖe sia ɖe ƒe ŋkɔ ƒe miame:\nEsia fia be woɖe nyatakakadzraɖoƒea alo eƒe akpa aɖe ya teti gɔme ɖe gbe sia me. Zi gbea dzi ale be nyatakakadzraɖoƒea naʋu le gbe ma me na wò.\nEsia fia be womekpɔ ɖe nyatakakadzraɖoƒea gɔme ɖe gbe ma me haɖe o, gake agbalẽwo le gbe ma me siwo ƒe kɔpi nàte ŋu awɔ. Zi gbea ƒe ŋkɔ dzi ne nàkpɔ agbalẽ siwo le gbe ma me.\nEsia fia tokunɔgbe.\nNe woɖe jw.org ƒe akpa aɖe gɔme ɖe tokunɔgbe aɖe me eye nètia gbea la, nyatakakadzraɖoƒea aʋu na wò le gbe ma me.\nNe womekpɔ ɖe jw.org gɔme ɖe tokunɔgbe si nètia me haɖe o hã la, agbalẽ siwo le tokunɔgbe ma me adze.\nEsi wònye be gbe alafa geɖee le gbetiaƒea ta la, tia mɔnu siwo gbɔna la dometɔ ɖeka ale be nàte ŋu ake ɖe gbe si dim nèle la ŋu bɔbɔe:\nTia gbe si nèlɔ̃a ʋuʋu edziedzi: Gbe ene siwo me nèʋu nyatakakadzraɖoƒea ɖo zi mamlɛtɔ adze le etame gbã.\nŊlɔ gbea ŋkɔ: Ŋlɔ nuŋlɔdzesi siwo dze le gbea ƒe ŋkɔ me la dometɔ ʋɛ aɖewo, àte ŋu azã mia degbe me ŋɔŋlɔdzesiwo alo gbe si dim nèle la ƒe ŋɔŋlɔdzesiwo. Le kpɔɖeŋu me, ne wò nyatakakadzraɖoƒea le Eʋegbe me eye nèdi be yeatrɔe ɖe Eŋlisigbe me la, àte ŋu aŋlɔ “English” alo “Eŋlisi.” Ne èdze ŋkɔa ŋɔŋlɔ gɔme la, gbe siwo ƒe ŋkɔ me ŋɔŋlɔdzesi siwo nèŋlɔ dze le la koe adze.\nMɔnu Gbãtɔ: Zã mɔnu sia le axa siwo dzi Gbe Bubu ƒe aɖakavia dze le.\nƲu nyati si nèdi be yeaxlẽ alo esi nèdi be yeaɖo ɖe ame aɖe. Emegbe tia gbe si me nèdi be yeakpɔ agbalẽa le la le Gbe Bubu ƒe aɖakavia me. (Ne gbe si dim nèle mele gbe siwo le Gbe Bubu ƒe aɖakavia me dome o la, efia be womekpɔ ɖe nyatia gɔme ɖe gbe ma me o.)\nDe Dzesii: Ne èkpɔ dzesi sia le gbe aɖe ƒe ŋkɔ ƒe miame le Gbe Bubu ƒe aɖakavia me la, efia be woxlẽ nyatia le gbe ma me.\nNe èʋu nyati aɖe eye nètia gbe aɖe le Gbe Bubu ƒe aɖakavia me be nyatia naʋu le gbe ma me la, nyati ma ɖeɖe koe aʋu le gbe ma me. Gake nu bubu siwo katã le nyatakakadzraɖoƒea akpɔtɔ anɔ gbe si me wòle xoxo la me.\nMɔnu Evelia: Ne Gbe Bubu ƒe aɖakavia medze le axa si nèʋu nyatia le o la, ke tia gbe si me nèdi be yeatrɔ nyatakakadzraɖoƒea ɖo la le Gbetiaƒea. Nyati si nèʋu la adze le gbe si nètia la me. Ne meli o la, akplɔ wò ayi gbe ma ƒe nyatakakadzraɖoƒea ƒe gɔmedzeƒe.\nYi AGBALẼWO > NU SIWO WODO BOBLOE. Tia gbe aɖe le aɖakavi si gbɔ woŋlɔ ɖo be Ʋu la me eye nàzi Dii dzi.\nZã mɔnu siwo gbɔna la dometɔ ɖeka be nàke ɖe gbe si dim nèle la ŋu bɔbɔe:\nŊlɔ gbea ŋkɔ: Ŋlɔ nuŋlɔdzesi siwo dze le gbea ƒe ŋkɔ me la dometɔ ʋɛ aɖewo, àte ŋu azã mia degbe me ŋɔŋlɔdzesiwo alo gbe si dim nèle la ƒe ŋɔŋlɔdzesiwo. Le kpɔɖeŋu me, ne wò nyatakakadzraɖoƒea le Eʋegbe me eye nèdi be yeatrɔe ɖe Eŋlisigbe me la, àte ŋu aŋlɔ “English” alo “Eŋlisi.” Ne èle ŋɔŋlɔdzesiawo ŋlɔm la, gbe siwo ƒe ŋkɔ me ŋɔŋlɔdzesi siwo nèŋlɔ la dze le koe adze.\nNe agbalẽ geɖewo le gbe si nètia la me la, wo dometɔ ʋɛ aɖewo koe adze le axa si woŋlɔ ɖo be NU SIWO WODO BOBLOE. Ne èdi be yeakpɔ gbe ma me ƒe agbalẽ geɖewo la, tia nu siwo dze le miame le axa ma dometɔ ɖeka (le kpɔɖeŋu me, AGBALẼWO KPLE AGBALẼ GBADZAWO alo MAGAZINEWO).\nNe agbalẽ si ƒomevi dim nèle meli o la, àkpɔ agbalẽ ƒomevi siwo li la ƒe kadodowo le axa ma.


2 Fiawo 19 | Biblia Le Internet Dzi | Xexe Yeye Gɔmeɖeɖe\n2 Fiawo 19:1-37\nHizkiya di Mawu ƒe kpekpeɖeŋu to Yesaya dzi (1-7)\nHizkiya ƒe gbedodoɖa (14-19)\nYesaya gblɔ nya si Mawu gblɔ (20-34)\nMawudɔla wu Asiriatɔ 185,000 (35-37)\n19 Esi Fia Hizkiya se nya sia ko la, edze eƒe awuwo, eye wòta akpanya heva Yehowa ƒe aƒe la me.+ 2 Eye wòdɔ Eliyakim si nye aƒedzikpɔla* kple agbalẽŋlɔla Sebna kpakple nunɔlawo ƒe ame tsitsi siwo ta akpanya la, ɖo ɖe nyagblɔɖila Yesaya,+ Amoz vi la gbɔ. 3 Eye wogblɔ nɛ be: “Ale Hizkiya gblɔe nye esi, ‘Ŋkeke sia nye xaxa, mokaname* kple vlodoŋkeke; elabena viwo ɖo dzidzi me,* gake ŋusẽ meli woadzi wo o.+ 4 Ðewohĩ Yehowa wò Mawu ase Rabsake, ame si eƒe aƒetɔ Asiria-fia dɔ be wòava ɖe alɔme le Mawu gbagbe la ŋu la ƒe nyawo,+ eye wòabia akɔntae le nya siwo Yehowa wò Mawu se la ta. Eya ta do gbe ɖa+ ɖe ame susɔe siwo li la ta.’” 5 Eya ta Fia Hizkiya ƒe dɔlawo yi Yesaya gbɔ,+ 6 eye Yesaya gblɔ na wo be: “Nya si miagblɔ na miaƒe aƒetɔe nye esi, ‘Ale Yehowa gblɔe nye esi: “Mègavɔ̃+ le nya siwo nèse, siwo nye busunya siwo Asiria-fia ƒe dɔlawo gblɔ ɖe ŋunye la ta o.+ 7 Kpɔ ɖa, made susu aɖe tame nɛ,* eye wòase nya aɖe ahatrɔ ayi eya ŋutɔ ƒe anyigba dzi; eye mana wòatsi yi nu le eya ŋutɔ ƒe anyigba dzi.”’”+ 8 Ke esi Rabsake se be Asiria-fia ho dzo le Lakis+ la, etrɔ yi egbɔ eye wòkpɔ be enɔ aʋa wɔm kple Libna.+ 9 Azɔ Fia la se le Etiopia-fia Tirhaka ŋu be: “Kpɔ ɖa eho va aʋa wɔ ge kpli wò.” Eya ta egadɔ amewo+ ɖo ɖe Hizkiya be: 10 “Ale miagblɔ na Yuda-fia Hizkiya ye nye esi, ‘Mègana wò Mawu si ŋu nèle ŋu ɖom ɖo la nable wò nànɔ gbɔgblɔm be: “Womatsɔ Yerusalem ade asi na Asiria-fia o.”+ 11 Kpɔ ɖa! Èse nu si Asiria-fiawo wɔ dukɔwo katã esi wotsrɔ̃ wo ɖikaa,+ ke ɖe woaɖe wò ya? 12 Ðe dukɔ siwo tɔgbuinyewo tsrɔ̃ la ƒe mawuwo ɖe woa? Afi kae Gozan, Haran,+ Rezef kple Eden vi siwo le Tel-Asar la le? 13 Afi kae Hamat-fia, Arpad-fia kple du siwo nye Sefarvayim, Hena kple Iwa ƒe fiawo le?’”+ 14 Hizkiya xɔ agbalẽawo le ame dɔdɔawo si eye wòxlẽe. Emegbe Hizkiya yi Yehowa ƒe aƒe la me hekeke agbalẽawo ɖe Yehowa ŋkume.+ 15 Eye Hizkiya do gbe ɖa+ le Yehowa ŋkume gblɔ be: “Oo Yehowa, Israel ƒe Mawu, ame si bɔbɔ nɔ kerubiwo+ tame,* wò ɖeɖe koe nye Mawu vavã ɖe anyigbadzifiaɖuƒewo katã dzi.+ Wòe wɔ dziƒowo kple anyigba. 16 Oo Yehowa, ƒu to anyi ne nàsee!+ Yehowa, ʋu wò ŋkuwo+ ne nàkpɔ nu! Eye nàse nya siwo katã Senakerib gblɔ ɖo ɖa be yeatsɔ aɖe alɔme le Mawu gbagbe la ŋu. 17 Oo Yehowa, nyateƒee wònye be Asiria-fiawo tsrɔ̃ dukɔwo kple woƒe anyigbawo.+ 18 Eye wotɔ dzo woƒe mawuwo, elabena menye mawuwo wonye o,+ ke boŋ amegbetɔ ƒe asinudɔwɔwɔwo,+ ati kple kpe wonye. Eya tae wote ŋu tsrɔ̃ wo ɖo. 19 Ke azɔ, Yehowa mía Mawu, míeɖe kuku, ɖe mí tso esi me, ne anyigbadzifiaɖuƒewo katã nadze sii be, wò ɖeɖe koe nye Mawu, Oo Yehowa.”+ 20 Eye Yesaya, Amoz vi, ɖo gbedeasi sia ɖe Hizkiya be: “Ale Yehowa, Israel ƒe Mawu la, gblɔe nye esi, ‘Gbe si nèdo ɖa nam le Asiria-fia+ Senakerib ŋu la, mesee.+ 21 Nya si Yehowa gblɔ ɖe eŋue nye esi: “Zion ɖetugbui leaƒe do vlo wò, eko wò. Èna Yerusalem vinyɔnu ʋuʋu ta ɖe ŋuwò. 22 Ame ka ŋue nèɖe alɔme le hegblɔ busunya ɖo?+ Ame ka ta nèdo ɣli ɖo,+Eye ame ka ŋue nèfɔ mo dzi ɖo dadatɔe? Israel Ƒe Kɔkɔetɔ la ŋue!+ 23 Èto wò dɔlawo dzi+ ɖe alɔme le Yehowa ŋu+ be,‘Matsɔ nye aʋatasiaɖam gbogboawo,Ayi towo dzi,Ayi Lebanon ƒe nutotroewo me. Malã eƒe sederti kɔkɔwo kple eƒe sesewu nyuitɔwo aƒu anyi. Mayi eƒe anyigba ƒe mlɔenu ke, eƒe ave dodowo me. 24 Maɖe vudo ahano nuto bubu me tsi;Nye afɔƒome ana Egipte-tɔsisiwo* katã namie keŋkeŋ.’ 25 Mèsee oa? Nu siae meɖo be mawɔ tso blema ke.+ Meɖoe tso gbe aɖe gbe ke.+ Azɔ mana wòava eme.+ Be nàgbã du sesẽwo woazu glikpowo.+ 26 Wɔna avɔ le wo me nɔlawo ŋu;Dzika atso wo ƒo, eye ŋukpe alé wo. Woazu abe nu miemie le agble me kple gbe fẽwo ene,+Abe xɔtagbe si ɣedzeƒeya fiã ene. 27 Menya wò anyinɔnɔ, wò dodo kple wò gbɔgbɔ,+Kple wò dzikudodo ɖe ŋunye nyuie,+ 28 Elabena wò dzikudodo ɖe ŋunye+ kple wò gbeɖeɖe la va ɖo to me nam.+ Eya ta made nye ga ŋɔti na wò kple nye numega+ nu na wò,Eye makplɔ wò agbugbɔ to mɔ si nèto va la.”+ 29 “‘Esiae anye dzesi na wò:* Miaɖu nuku siwo mie le wo ɖokui si* la ƒe tsetse le ƒe sia me, eye ne ƒe trɔ la, miaɖu esiwo gamie tso esiwo mie le wo ɖokui si la me;+ ke le ƒe etɔ̃lia me la, miaƒã nu aŋe nu, eye miade waingblewo aɖu wo me kutsetsewo.+ 30 Yuda ƒe aƒe la me tɔ siwo tsi agbe, siwo susɔ la,+ ato ke ayi to, eye woatse ku aɖo ta dzi. 31 Elabena ame susɔeawo ado tso Yerusalem, eye ame siwo tsi agbe la ado tso Zion To la dzi. Aʋakɔwo ƒe Yehowa ƒe dzonɔameme awɔ esia ade goe.+ 32 “‘Eya ta ale Yehowa gblɔ ɖe Asiria-fia+ ŋue nye esi: “Mava du sia me o,+Mada aŋutrɔ ɖeka pɛ hã ɖe afi sia o,Matsɔ akpoxɔnu akpe kplii o,Eye maƒu kpo ɖe eŋu hã o.+ 33 Agbugbɔ ato mɔ si wòto va;Mava du sia me o,” Yehowa ye gblɔe. 34 “Maʋli du sia ta,+ maɖee le nye ŋutɔ+ Kple nye subɔla David ta.”’”+ 35 Le zã ma me la, Yehowa ƒe dɔla do yi ɖawu ame akpe alafa ɖeka blaenyi vɔ atɔ̃ le Asiriatɔwo ƒe asaɖa la me.+ Esi amewo fɔ ŋdi kanya la, ame kukuwo sɔŋ ko wokpɔ.+ 36 Eya ta Asiria-fia Senakerib trɔ dzo, eye wòyi ɖanɔ+ Niniwe.+ 37 Eye esi wòle ta dem agu le eƒe mawu Nisrok ƒe me* la, Adramelek kple Sarezer, siwo nye eya ŋutɔ viaŋutsuwo, wui kple yi,+ eye wosi yi Ararat-nyigba+ dzi. Eye via Esar-Hadon+ zu fia ɖe eteƒe.\n^ Egɔmeɖeɖe tẽe, “dome.”\n^ Alo, “Nil tɔʋuwo.”\n^ Alo, “Miaɖu nu siwo mie tso nuku siwo dudu le nuŋeɣi.”


Medi Be Maɖu Agbe. Ðe Wòle Be Mabia Mɔ Dzinyelawoa? | Sɔhɛwo\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bashkir Bislama Brazil Tokunɔgbe Bulgarian Cambodian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Japanese Kinyarwanda Kirundi Korean Latvian Lingala Lithuanian Luganda Macedonian Malagasy Malay Malayalam Maltese Moore Myanmar Norwegian Ossetian Papiamento (Curaçao) Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nNu ka tae Dzinyelawo Maɖe Mɔ Nam Maɖu Agbe Vie O?\nBu nya sia ŋu kpɔ:\nÈdi be yeayi kplɔ̃ɖoƒe gake mènya ne dziwòlawo alɔ̃ o. Tiatia kae nàwɔ?\nMÈGABIA MƆ WO O, HEYI KO\nMÈGABIA MƆ WO O, MÈGAYI HÃ O\n1. MÈGABIA MƆ WO O, HEYI KO\nNu si ta nàdi be yeawɔ esia: Èdi be ye xɔlɔ̃wo nakpɔe be ye hã yele ye ɖokui si. Èsusu be yenya nu wu ye dzilawo alo mèdea bubu woƒe nyametsotsowo ŋu o.—Lododowo 14:18.\nEmetsonuwo: Wò nuwɔna adze xɔ̃wòwo ŋu ya, gake woakpɔe hã be ameblelae nènye. Ne àte ŋu able dziwòlawo la, ekema àte ŋu able xɔ̃wòwo hã. Ne dziwòlawo va nya la, ave wo, woase le wo ɖokui me be èble yewo, eye ɖewohĩ womagaɖe mɔ na wò be nàyi modzakaɖeƒe o!—Lododowo 12:15.\n2. MÈGABIA MƆ WO O, MÈGAYI HÃ O\nNu si ta nàdi be yeaɖe afɔ sia: Ède ŋugble le nyaa ŋu, eye nèkpɔe be afi ma yiyi mawɔ ɖeka kple Biblia ƒe mɔfiame siwo nu nènɔa agbe ɖo o alo be ame siwo nàde ha kplii le teƒea dometɔ aɖewo menɔa agbe nyui o. (1 Korintotɔwo 15:33; Filipitɔwo 4:8) Alo ate ŋu anye be èdi be yeayi, gake dzi mele ƒowò be nàgblɔe na dziwòlawo o.\nEmetsonuwo: Ne susu si ta mèyi o lae nye be èkpɔe be afi ma yiyi menyo o la, ke dzi anɔ ƒowò be nàɖe eme na xɔ̃wòwo. Gake ne ale si dzi mele ƒowò be nàgblɔe na dziwòlawo o ta koe meyi o la, ke ànɔ aƒe me anɔ tse ɖum ahanɔ sesem le ɖokuiwò me be nu nyuiwo le ye ŋu tom.\n3. BIA KPƆ\nNu si ta nàdi be yeaɖe afɔ sia: Èkpɔe be ele be yeabɔbɔ ye ɖokui ɖe ye dzilawo te, eye èdea bubu woƒe nyametsotsowo ŋu. (Kolosetɔwo 3:20) Èlɔ̃ dziwòlawo, mèdi be yeana woase veve o, eya ta màdi be yeabe xɛe ayi agbɔ o. (Lododowo 10:1) Eye mɔnukpɔkpɔ asu asiwò be nàɖe nu si tae nèdi be yeayi ɖo la me na wo.\nEmetsonuwo: Dziwòlawo ase le wo ɖokui me be èlɔ̃ yewo, eye nèdea bubu yewo ŋu. Eye ne wokpɔe be asɔ be nàyi la, ɖewohĩ woalɔ̃.\nNu Siwo Ta Wòate Ŋu Adzɔ Be Woagbe\nAbe ale si wòle le dzɔla siwo le ƒuta gome ene la, dziwòlawo ate ŋu akpɔ nu siwo anye afɔku na wò la adze sii bɔbɔe\nSusu siwo ta woate ŋu agbe ɖo la dometɔ ɖeka ƒe kpɔɖeŋue nye esi: Ne nɔnɔmeawo ɖe mɔ la, àdi be yeaƒu tsi le teƒe si dzɔlawo nɔa tsiƒulawo ŋu dzɔm le. Nu ka tae? Elabena ne èle vivi sem na tsia ƒuƒu la, asesẽ na wò be nànya be yele gegem ɖe afɔku me. Gake le afi si dzɔlawo le la, woakpɔ afɔkua adze sii bɔbɔe wu. Nenema kee esi nunya kple nuteƒekpɔkpɔ le dziwòlawo si wu wò ta la, woate ŋu akpɔ afɔku siwo wò ya màkpɔ adze sii o. Abe ale si wòle le dzɔla siwo le ƒua ta gome ene la, menye ɖe dziwòlawo di be yewoagblẽ dzidzɔkpɔkpɔ me na wò o, ke boŋ wodi be yewoakpe ɖe ŋuwò nàƒo asa na afɔku siwo ana be màkpɔ dzidzɔ le agbe me o.\nSusu bubu aɖe hãe nye esi: Dziwòlawo di vevie be yewoakpɔ tawò. Le esi wolɔ̃ wò ta la, woaɖe mɔ na wo ne woate ŋui, gake woagbe ne ehiã. Ne èbia mɔ le wo gbɔ be yeawɔ nane la, wobiaa wo ɖokuiwo be ne yewolɔ̃ ɖe edzi na wò la, ɖe yewoate ŋu anɔ te ɖe emetsonuawo nu hãa. Ne woka ɖe edzi be ànɔ dedie ko hafi woalɔ̃ ɖe edzi na wò.\nNu Siwo Ana Wòanɔ Bɔbɔe Be Woalɔ̃\nNyateƒetoto: Bia ɖokuiwò be: ‘Susu ka koŋ tae medi be mayi ɖo? Nu si ayi edzi le afi ma lae dzɔa dzi nam loo alo ɖe medi be mawɔ nu abe xɔ̃nyewo ke ene tae? Esi ame aɖe si ƒe nu lé dzi nam ava teƒea taea?’ Ekema to nyateƒe na dziwòlawo. Woawo hã wonɔ sɔhɛme kpɔ, eye wonya wò nyuie. Eya ta anɔ eme be woava nya susu si koŋ tae nèdi be yeayi ɖo la godoo. Ne èto nyateƒe na wo la, adzɔ dzi na wo, eye nunya si le wo si la aɖe vi na wò. (Lododowo 7:1, 2) Gake ne mèto nyateƒe na wo o la, womaka ɖe dziwò o, eye asesẽ na wo be woalɔ̃ be nàyi.\nƔeyiɣi si nàgblɔe: Menye ɣeyiɣi si me dziwòlawo gbɔ tso dɔ me teti alo esime woƒe ŋku biã ɖe nu bubuwo ŋu ye nàva nɔ mɔ biam wo o. Te ɖe wo ŋu le ɣeyiɣi si me woɖe dzi ɖi wu. Gake mègalala ɣeyiɣia nade be nàyi hafi nàva nɔ eƒom ɖe wo nu be woaɖe mɔ na ye yeayi o. Madzɔ dzi na dziwòlawo be nàƒo dzo ɖe yewo te be yewoatso nya me o. Bia mɔ wo kaba, esia ana ɣeyiɣi geɖe wo be woatsɔ nyaa ŋui.\nNya siwo nàgblɔ: Ðe nyaa me tsitotsito. Gblɔ nu si tututu nèdi be yeawɔ la na wo. Medzɔa dzi na dzilawo ne wo viwo ɖo nya ŋu na wo be “Nyemenya o,” vevietɔ ne wobia be: “Ame kawoe ava teƒea?” “Ðe ame tsitsi kpɔnuteƒe aɖe anɔ mia domea?” alo “Ɣekaɣie miakpã?”\nNɔnɔme si nàɖe afia: Mègabu dziwòlawo be wonye yeƒe ketɔwo o. Bu wo be wole yeƒe akpa dzi, le nyateƒe me la, wole wò akpa dzi hã vavã. Ne èbu wo alea la, màƒo nu abe ɖe nètsi tsitre ɖe wo ŋu ene o, eye anɔ bɔbɔe na wo wu be woase nu gɔme na wò.\nNa dziwòlawo nakpɔe be ètsi le susu me to ale si nàlɔ̃ ɖe woƒe nyametsotsoa dzi ahawɔ ɖe edzi. Ne èwɔe alea la, woade bubu ŋuwò. Eye ɣebubuɣi la, woadi be yewoaxa ɖe susu aɖewo ta alɔ̃ ɖe wò didia dzi na wò.\nƉoe Ɖe Amewo Ɖoe Ɖe Amewo Nu ka tae Dzinyelawo Maɖe Mɔ Nam Maɖu Agbe Vie O?


21-0815 Nuku La Manyi Dome Kple Tsro La O | Sierra Vista Fellowship\nBranham Ƒe Agbadɔ ƒe odio\nEgbe Ƒe Numegbe / Gbesiagbebolo\nHɔ̃wo Le Ƒuƒom Ɖedu\nToklanana kuɖe Gbegɔmeɖeɖewo nu le Branham ƒe Agbadɔ me\n21-0815 Nuku La Manyi Dome Kple Tsro La O\nGbedasi: 65-0429b Nuku La Manyi Dome Kple Tsro La O\nXɔe ɖe mɔ̃ dzi Ogg\nŊutilã Tso Eƒe Ŋutilã Lɔlɔ̃a,\nDzidzɔm alegbegbe be Mawu metrɔa Eƒe Susu kuɖe Eƒe Nya ŋu o. Enye Eyama ke etsɔ, egbe yiɖe mavɔmavɔ me.\nAlesi Wòwɔ nuwo le gɔmedzedzea me la, Ele ewɔm nenema ke egbea. Mawu, Ŋutɔ ɖe eɖokui ɖe go le amegbetɔ ŋutilã me, to Yesu Kristo ƒe Ʋu la me, be yeakɔ agbea ɖe ŋuti alebe Wòateŋu ɖe Eɖokui ɖe go le eyama me.\nMíaƒe gbedasitsɔla ɖo Ŋɔŋlɔ la ƒe dzesidodo kuɖe eɖokui ŋu le míado me egbe. Gbɔgbɔ Kɔkɔe la, Ŋutɔe, le Eŋutɔ Ƒe Gɔmeɖeɖe wɔm. Mehĩa be woagadzo le amesia dzi ayi ɖe ame kemea dzi be woakpɔ nyateƒea alo gɔmeɖeɖea o; Gbɔgbɔ Kɔkɔe la na Eƒe Hame la Efesotɔwo 4, wokatã le ame ɖeka me, Eƒe nyagblɔɖila si dzi woɖo kpe la.\nApostolo: Apostolo gɔmee nye “amesi wodɔ,” alo “dɔgbedela.” Dɔgbedela menye.\nNyagblɔɖila: Ɖee miexɔe se be menye Mawu ƒe nyagblɔɖila?\nNyanyuiegblɔla: “Wɔ Nyanyuiegblɔla ƒe dɔ. Ɖe wò subɔsubɔdɔ ƒe kpeɖodzinuwo fia nyuie eŋuti nakɔ. Ɣeyiɣia aɖe ava va esime womele nufiafia nyuie la tsɔ ge o.”\nKplɔla: Mieyɔm be, “Miaƒe kplɔla”; ke miegblɔe nyuie, elabena yae menye.\nNufiala: Medi be maƒo nu le Nya ŋu, alo mafia Kɔsiɖasuku nufiafia, le Dzesia ɖe ƒe Nya ŋu.\nSɔsɔminasɔe= Menyae be mi, mía nɔviŋutsuwo, míekpɔnam abe míaƒe tɔɖoƒe si nusi…zi alesi medze Mawu yome, abe alesi Paulo gblɔ le Ŋɔŋlɔa me ene la, “Mizu srɔ̃nyelawo abe alesi menye Kristo srɔ̃la ene.”\nGbedeasi sia nye míaƒe Tɔɖoƒe, alea míedzea eyome abe alesi wòdzea Kristo yome ene.\nNyemegbe be Efesotɔwo 4 ƒe amewo si Mawu yɔ li si nye amesiwo Mawu ɖo heyɔ be woawu dɔwɔƒe mawu ŋu; to Eƒe Amenuveve me la, menye wodometɔ ɖeka. Gake suewo míenye, Mawu ƒe dɔla nyagblɔɖila yae nye GÃTƆ la.\nNa amesiwo le xexeame siwo yɔa “Branham ƒe Agbadɔ” la be yewoƒe “ha gã me” la: míaƒe kplɔla, míaƒe subɔsubɔdɔ gbagbe, míaƒe Tɔɖoƒe, míaƒe Efesotɔwo 4 la katã le Nyaƒoka dzi. Míexɔe se be Enye gɔmedzedze ƒe subɔsubɔdɔ si nɔ Eyama si esime Wònɔ afisia le anyigba dzi.\nŊutifafa kae nye esi, dzudzɔ kae nye esi, mele be míavɔ̃ alo anɔ ŋudzɔ alo azã nutsyɔnu kpɔ gbeɖe, ne míele Nya la sem o. Enye Mawu ƒe Nya si dzi woɖo kpe heda asi ɖo, mana yeye si míesena ɣesiaɣi eye nusi wòle be míawɔ koe nye be míanɔ anyi aɖadzɔdzi esime míaƒe dziwo anɔ bibim le mía me esime Wòle nuƒom na mí le mɔa dzi.\nKe amesiwo katã Fofo Nye tsɔ Nam la, woava. Nye alẽwo, Nye ahɔnɛwo sea Nye Gbe. Womadze ame tutɔa ɖeke yome o.” Ke nukae nye Mawu ƒe Gbe la? Mawu ƒe Nya ye wònye. Nukae nye ame ɖesiaɖe ƒe gbe ne menye eƒe nya o mahã? Mawu ƒe Nya wònye; woase Mawu ƒe Nya.\nEkema GEƉE WU kpɔtɔ li na Eƒe Hame la. Menye ŋkeke sia kple eƒe gbedasitsɔla, Nya la na egbe koe, míedena dzesi o, gake dzidzɔ gãtɔ kekeake si wona ŋutsu la va me mlɔeba. MÍENYE Eƒe Gbɔgbɔ ƒe akpa aɖe, Ŋutilã ƒe akpa aɖe; ŋutilã tso Eƒe Ŋutilã me, ƒu tso Eƒe ƒu me; Nya tso Eƒe Nya me, Agbe tso Eƒe Agbe me, MÍENYE Kristo ƒe Ŋugbetɔ la!\nŊutikɔkɔe!! Woakafu Aƒetɔ la ƒe Ŋkɔ!! Aleluya!! Eƒe Ŋugbetɔ de dzesi Eɖokui hele Eɖokui dzram ɖo kple Eƒe Nya la.\nNumae wɔm Hame la le egbea, elabena Yesu ye nye Nya la eye Eyae Ŋugbetɔsrɔ̃ la, ke Ŋugbetɔ la nye Srɔ̃a ƒe akpa aɖe. Eyata Nya si ŋu wòle be woawu ŋkeke sia la nye akpa ma ke na Nya si ŋu wòle be woawu le Eƒe ŋkeke me, ke enye Nya ma ke, numetoto ma ke, agbe ma ke.\nVa eye nawɔ Nya ma ke ƒe numetoto, numetoto ma ke, Agbe ma ke Kɔsiɖagbe sia ga 2, woale me Jeffersonville ƒe game, aɖase: Nuku La Manyi Dome Kple Tsro La O 65-0429B.\nNɔvi. Joseph Branham\nŊɔŋlɔ Siwo Woaxlẽ:\nMateo 1:18-20/ 24:24\nYohanes Kɔkɔe 5:24\nMose I 2:15\nPrevious Post21-0808 Ɖee Mawu Trɔa Eƒe Susua?Next Post21-0822 Ŋugbetɔ Aðe Tiatia\n22-0123 Gbagbãƒe Si Le Hame Ƒe Agbenɔɣi Adreawo Kple Nutrenu Adreawo Dome\n22-0116 Mawu Si Le Eɖokui Ɣlam Le Gblɔenyenye Me, Emegbe Le Eɖokui Ɖem Fia Nenema Ke\n22-0109 Ɖee Esiae Nye Nuwuwu Dzesi laa, Amegã?\n21-1226 Nukata Betlexem Suea


GBE BUBU Afrikaans Albanian Amharic Arabic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Hiligaynon Hungarian Icelandic Igbo Indonesian Italian Japanese Kikongo Korean Latvian Lithuanian Lunda Luo Malagasy Maya Myanmar Norwegian Polish Portuguese Romanian Russian Samoan Sepedi Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Thai Tigrinya Tshiluba Tsonga Turkish Twi Tzotzil Ukrainian Vietnamese\nLɛta Aɖe Si Tso United States\nWÒ YA kpɔ ale si mɔzɔzɔ ayi aɖakpɔ ale si mia tɔgbuitɔgbuiwo nɔ agbe le blema avivi nuwòe ɖa. Le gɔmesese aɖe nu la, míezɔ mɔ ma tɔgbi. Míaƒe mɔzɔzɔa kplɔ mí tso Switzerland va ɖo United States (Amerika). Ame geɖewo susuna be ŋkuʋuʋu le Amerika ƒe akpa sia akpa, ke hã, míaƒe mɔzɔzɔa kplɔ mí yi Amerika ƒe teƒe aɖe si míekpɔ ale si amewo nɔa agbee ƒe alafa eve enye esi va yi. Na míaƒo nu tso eŋu na wò.\nEsi míedoa Switzerlandtɔwo ƒe gbetagbe si wodona le Germany ta la, wokpe mí be míaɖanɔ Indiana ƒe nutoa me hena ɣleti etɔ̃. Míaƒe taɖodzinue nye be míaɖagblɔ Mawu ƒe Fiaɖuƒe ŋuti nya nyuia na Amish ƒome siwo kpɔtɔ doa wo tɔgbuiwo degbe le afi ma. Ƒome siawo dometɔ alafa geɖe le Indiana.\nAnabaptisttɔwo ƒe ƒuƒoƒo aɖe si nɔ anyi le ƒe alafa 17 lia me ƒe dzidzimeviwoe Amishiawo nye. Woƒe kplɔla, Jacob Amman, si nɔ Switzerland la ƒe ŋkɔ mee woɖe woƒe ŋkɔa tso. Mawuvɔ̃la siawo ƒe Biblia sɔsrɔ̃ ɣemaɣiwo na wode dzesii be mawutsidede ta na vidzĩwo kple asrafodɔwɔwɔ menyo o. Woƒe tenɔnɔ sia wɔe be dziɖuɖua ti wo yome. Wo dometɔ ʋɛ aɖewo gɔ̃ hã ku ɖe woƒe dzixɔseawo ta. Yometitia nu nɔ sesẽm ɖe edzi, eye esia ƒoe ɖe wo dometɔ aɖewo nu wosi yi France kple Switzerland dukɔa ƒe akpa bubuwo. Kaka ƒe alafa 19 lia ƒe domedome naɖo la, wo dometɔ akpe geɖe si yi United States. Woyi edzi kpɔtɔ lé woƒe dekɔnuwo me ɖe asi le afi ma, eye wokpɔtɔ doa Switzerlandtɔwo ƒe gbetagbe si wodona le Germany la hã.\nEsi míeyi ɖasrã ame fatu siawo kpɔ eye míeƒo ʋɔ na wo la, ewɔ nuku na wo ŋutɔ be wokpɔ mí le woƒe ʋɔtru nu míele wo degbe dom! Kpɔ nudzɔdzɔa le susu me ɖa.\nWobia mí le Switzerlandtɔwo ƒe gbetagbe si wodona le Germany la me be: “Aleke wɔ miele mía degbe dom?”\nMíeɖo eŋu be: “Esi míetso Switzerland tae.”\nEwɔ nuku na wo wogblɔ be: “Gake menye Amishiawo mienye o ɖe!”\nWo dometɔ geɖewo xɔ mí nyuie, eye mɔnukpɔkpɔ su mía si míekpɔ ale si wonɔa agbee, si ɖi mɔ si nu amewo nɔa agbe le le blema ke. Le elektrikkaɖi teƒe la, wozãa gomekaɖi; le ʋuwo teƒe la, wozãa sɔwo kple keke siwo sɔ tena; le pɔmpitsi teƒe la, wozãa vudometsi; eye le radio teƒe la, woawo ŋutɔwo wodzia ha.\nNu si wɔ dɔ ɖe mía dzi wue nye wo dometɔ siwo gbɔ míeyi ƒe ɖokuibɔbɔ kple ale si wowɔa nu ŋuɖɔɖotɔe. Amishiawo dometɔ geɖewo wɔ ɖoɖo xlẽa Biblia gbe sia gbe, eye dzeɖoɖo kple wo nɔewo tso Biblia me nyawo ŋu dzɔa dzi na wo. Esia na mɔnukpɔkpɔ su mía si míeɖo dze geɖe kpli wo tso tameɖoɖo si le Mawu si na ameƒomea kple anyigba la ŋu.\nEteƒe medidi o, nutoa me tɔwo katã see be amedzrowo tso Switzerland va. Ame geɖewo bia tso mía si be míaɖasrã yewoƒe ƒometɔwo kpɔ, eye míewɔ esia dzidzɔtɔe. Nu si gado dzidzɔ na mí ŋutɔe nye esi wokpe mí be míava srã Amishiawo ƒe suku aɖe kpɔ, eye míenɔ mɔ kpɔm nɛ vevie. Nu kawoe ayi edzi le afi ma?\nMíeƒo sukuʋɔa. Nufiala la ʋu ʋɔa eye wòkpe mí enumake be míage ɖe sukuxɔa me. Esi míege ɖe eme la, sukuvi 38 la katã fɔ ŋku ɖe mí amedzro eneawo dzi dzoɣlii. Wo katã wonye sukuxɔ vovovo enyi me viwo, evɔ wo katã wohele xɔ ɖeka me, eye woxɔ tso ƒe 7 va se ɖe ƒe 15. Nyɔnuviwo do sukuwu legbee si le blɔ eye woɖɔ kuku ɣi; ŋutsuviawo do atalegbe yibɔɔ kple dziwui si le blɔ. Xɔa ƒe xɔmesasrã la kɔkɔ ŋutɔ. Wosi aŋɔ blɔ ɖe xɔa ƒe gli etɔ̃ ŋu, eye nuŋlɔkpe aɖe le gli enelia si nye ŋgɔdzea la ŋu. Anyigba ƒe nɔnɔmetata nogoo aɖe kple xexemedukɔwo ƒe nɔnɔmetata aɖewo siwo woxatsa ɖi la te ɖe nuŋlɔkpea ŋu. Eye gamlekpui aɖe le dzogoea dzi.\nEsi wona zikpui mí eye míebɔbɔ nɔ anyi ɖe sukuviawo ŋgɔ la, wofɔ ŋku ɖe mía dzi henɔ mɔ kpɔm vevie be yewoase nu si ta míeva ɖo. Nufiala la yɔ sukuxɔ ɖe sia ɖe me viwo va eƒe kplɔ̃ ŋu, eye wòbia gbe wo ku ɖe sukudɔdeasi si wòna wo le ŋkeke si do ŋgɔ dzi la ŋu. Dzi dzɔ mí ŋutɔ esi nufialaa bia nya ɖeviawo tso nusɔsrɔ̃ aɖe si ku ɖe Switzerland Towo ŋu la ŋu. Nufiagbalẽawo tsi, eya ta nufialaa bia mí be, ɖe Switzerland dukɔa gakpɔtɔ le abe ale si agbalẽa ɖɔe ene hã. Ðe nyiwo gakpɔtɔ yia gbeɖuƒe le toawo tame le dzomeŋɔlia, eye ɖe sno gadzana ɖe toawo dzia? Esi míetsɔ míaƒe foto siwo le amadede vovovowo me, siwo me totame siwo yɔ fũu kple sno dze le la fiae eye wòtsɔe sɔ kple esiwo le nufiagbalẽa me, siwo ya le amadede yibɔ kple ɣi me la, ewɔ nuku nɛ eye wòdo dzidzɔ nɛ ŋutɔ.\nNufialaa srɔ̃, si nye eƒe kpeɖeŋutɔ le nufiafia me la bia nya si amewo lɔ̃a biabia la be, “Ðe miate ŋu adzi ha wòade dzia?” Míeɖo eŋu be míate ŋui o. Ke hã, esi míenya ale si Amishiawo tea ŋu dzia ha wòdea dzi ta la, míebia be woadzi ha ɖeka na mí. Wodzi haa na mí, eye míaƒe nu ku esi míenɔ to ɖom esime ame 40 la katã tsɔ gbe ɖeka nɔ ha dzim abe hadziha ene. Emegbe nufialaa ɖe asi le ɖeviawo ŋu be woado aɖafe fefe vie.\nAzɔ nufialaa srɔ̃ bia tso mía si be míadzi ha aɖe na yewo. Esi wònye be míetsɔ mía de ƒe ha aɖewo, siwo le Switzerlandtɔwo ƒe gbetagbe si wodona le Germany me ɖe asi ta la, míelɔ̃. Nya sia kaka ɖe ɖeviawo dome, eye le aɖabaƒoƒo ʋɛ aɖewo ko me la, sukuviawo katã trɔ va sukuxɔa me. Míetsi tsitre ɖe wo ŋgɔ, eye míedzi ha na wo ale si míate ŋui.\nEmegbe wokpe mí be míaɖaɖu ŋdɔnu kple Amishiawo ƒe ƒome aɖe si me ame 12 le. Woɖo kplɔ̃ legbee aɖe si dzi nuɖuɖu viviwo yɔ fũu—anagoteba, halã, bli, abolo, nyinotsi babla, numiemie ɖuɖuawo, akpɔnɔ viviwo, kple numeɖenu bubuwo. Hafi míadze nua ɖuɖu gɔme la, ame sia ame ŋutɔ do gbe ɖa le ta me. Esi ame sia ame ka eƒe nuɖuɖua eye míenɔ nua ɖum la, míenɔ dze ɖom tso Switzerland, du si me wo tɔgbuiwo tso la ŋu, eye woɖo dze tso woƒe agbenɔnɔ kple agbledede ŋu na mí. Ðeviawo nɔ dalĩ dom henɔ nu kom enuenu le nua ɖuɣi katã. Esi ame sia ame ɖu nu vɔ la, wogado gbe ɖa, eye emae nye dzesi be ɖeviawo ate ŋu atso le kplɔ̃a ŋu—gake menye be woaɖafe o. Dɔdeasi le wo dometɔ ɖe sia ɖe si ku ɖe nuɖukplɔ̃a dzi dzadzraɖo kple agbakɔklɔ ŋu, eye esia fia be ele be woaɖadu tsi gbã ahaɖoe dzo dzi hafi atsɔe aklɔ agba.\nEsi ɖeviawo nɔ agba klɔm la, wo dzilawo kpe mí be míava wɔ ɖeka kpli yewo le akpata me. Zikpui bɔbɔewo menɔ xɔa me o, gake míenɔ atiklɛwo dzi heɖe dzi ɖi. Woɖe Germanygbe me Biblia tsitsi aɖe tso aɖaka aɖe me, eye abe ale si Amish ƒomewo wɔna ɖaa ene la, eteƒe medidi hafi míete dze tuameɖowo ɖoɖo tso mawusubɔsubɔ ŋu o. Nu kae nye Yehowa Mawu ƒe tameɖoɖo na anyigba la kple ameƒomea? Nu kae Yesu wɔnɛ esi wògblɔ be ame fafawo anyi anyigba la dome? Ðe Mawu ɖoe ŋutɔŋutɔ be yeawɔ funyafunya ame vɔ̃ɖiwo le dzo mavɔ me tegbea? Ame kawoe le wɔwɔm ɖe se si Yesu de be woaɖe gbeƒã nya nyuia na anyigba dzi dukɔwo katã la dzi? Biabia siawo—kple bubu geɖewo—me dzodzro kple ame siwo tsɔ ɖe le mawusubɔsubɔnyawo me, siwo ŋutɔ si Biblia le la do dzidzɔ na mí ŋutɔ.\nFifia míeɖoa ŋku míaƒe mɔzɔzɔ sia, si kplɔ mí yi blema, si me nuteƒekpɔkpɔ dodzidzɔnamewo su mía si le la, dzi kple dzidzɔ. Míele mɔ kpɔm hele gbe dom ɖa be dze siwo míeɖo kple Switzerlandtɔwo ƒe gbetagbe si wodona le Germany la dola siawo nawɔe be wo dometɔ geɖe nava se nya nyuia, gake menye esia ɖeɖe ko o, ke woaɖe mɔ hã be nyateƒea ŋuti sidzedze vavãtɔ si le Mawu ƒe Nya, Biblia la, me nage ɖe woƒe dziwo me.\nƉoe Ɖe Amewo Ɖoe Ɖe Amewo Mɔzɔzɔ Yi Blema\nw09 12/1 axa 18-19


Mateo 12 - Holy Bible [Ewe Bible 1913] - (Mat 12)\nLe ɣemaɣi me la Yesu yi ɖato lugbleawo me le Sabat dzi, eye da wui eƒe nusrɔ̃lawo, eye wode asi lutiawo ŋeŋe me heva ɖuɖu ge.\nKe esi farisitɔwo kpɔe la, wogblɔ nɛ bena: Kpɔ ɖa, wò nusrɔ̃lawo wɔ nusi mele sekɔa nu o la, le Sabat dzi.\nKe egblɔ na wo bena; Alo miexlẽ nusi Dawid wɔ, esime dɔ wu eya kple amesiwo kpe ɖe eŋuti la, kpɔ o mahã?\nAlesi wòyi ɖe mawuƒe la me, eye woɖu ŋkumeɖobolo, si womeɖe mɔ le eŋuti ne bena, eya kple amesiwo kpe ɖe eŋuti naɖu o, negbe nunɔlawo ko la oa?\nAlo miexlẽ le se la me kpɔ bena, nunɔlawo gblẽa Sabat-kɔ ɖo le mawuxɔa me, eye nuvɔ̃ mele wo ŋu o oa?\nKe mele egblɔm na mi bena: Amesi wu mawuxɔa la, le afii.\nKe ɖe mienya nusia bena: „Nublanuikpɔkpɔ dim mele, eye menye numeme o“ gɔme la, anye ne miedo ɖe amesiwo ŋu nuvɔ̃ mele o la, ta o.\nElabena Sabat ƒe aƒetɔ enye Amegbetɔvi la.\nEsi wòdzo le afima la, eyi ɖe woƒe ƒuƒoƒe;\neye kpɔ ɖa, amea ɖe li, eye titi lé asi nɛ. Eye wobiae bena: Ɖe wòle se la nu bena, woada gbe le ame ŋu le Sabat dzi mahã? bena woatso enu.\nEye wògblɔ na wo bena: Ameka le mia dome, ne alẽ ɖeka le esi, eye alẽ ma dze do me le Sabat dzi la, malée, aɖee o mahã?\nAzɔ amegbetɔ tɔ mevena wu alẽ tɔ oa? Ale wɔ woɖe mɔ bena, woawɔ nu nyui le Sabat dzi esi.\nTete wògblɔ na ame la bena: Mlo wò asi! Eye wòmloe, eye wògaɖɔ ɖo zu blibo abe ekeme ene.\nKe esi farisitɔwo do go la, wode adaŋu le eŋuti, alesi woawɔ awui.\nKe esi Yesu dze si esia la, ete eɖokui ɖa tso afima, eye ameha geɖewo dze eyome, eye wòda gbe le wo katã ŋu,\neye wogbe nya na wo bena, woagana wòanya ye o;\nne woawu nya, si wogblɔ ɖi to nyagblɔɖila Yesaya dzi la nu bena:\n„Kpɔ ɖa, ye dɔla, si metia; ye blɔtɔ, amesi dzea ye luʋɔ ŋu la; matsɔ ye Gbɔgbɔ la ada ɖe eyama dzi, eye wòaka ʋɔnudɔdrɔ̃ ta na dukɔawo.\nMele nya he ge alo ɣli do ge gbeɖe o; eye amea ɖeke mele eƒe gbe se ge le ablɔwo me hã o.\nMele aƒla ŋeŋe la ɖe ge le enu o, eye mele ɖovu bibi fiɖifiɖi la tsi ge o, vaseɖe esime wòawu ʋɔnudɔdrɔ̃ nu hena dziɖuɖu o.\nEye dukɔwo lakpɔ mɔ na eƒe ŋkɔ.“\nTete wotsɔ amea ɖe, si me gbɔgbɔ vɔ̃ le, eye wònye ŋkuagbãtɔ kple aɖetututɔ la, va egbɔe. Eye wòda gbe le eŋu ale bena, aɖetututɔ la ƒo nu, eye wòkpɔ nu.\nEye kuvia ɖo ameha la katã, eye wogblɔ bena: Alo nenem me sia la menye Dawid vie o ɖe?\nKe esi farisitɔwo see la, wogblɔ bena: Nenem me sia manyã gbɔgbɔ vɔ̃wo ado goe, ne menye to Beelzebul, si nye gbɔgbɔ vɔ̃wo ƒe fia la dzi o.\nKe esi Yesu nya woƒe tamebubuwo la, egblɔ na wo bena: Fiaɖuƒe sia fiaɖuƒe, si mã ɖe ye ŋutɔ ɖokui ŋuti la, ezua aƒedo, eye du sia ɖu alo aƒe sia aƒe, si mã ɖe ye ŋutɔ ɖokui ŋuti la, mele anyi nɔ ge o;\neye ne Satana nyã Satana ɖo go la, emã ɖe ye ŋutɔ ɖokui ŋuti; azɔ aleke lawɔ, eye eƒe fiaduƒe la anɔ anyi mahã?\nNe nye la menya gbɔgbɔ vɔ̃wo do go to Beelzebul dzi la, ekema miaƒe ŋutsuviwo la, ameka dzi woto nyã wo do goe mahã? Eyakeŋuti la woawo azu miaƒe ʋɔnudrɔ̃lawo.\nKe ne nye la menyãa gbɔgbɔ vɔ̃wo doa go to Mawu ƒe Gbɔgbɔ la dzi la, ekema Mawu ƒe fiaɖuƒe la do ɖe mia dzi.\nAlo aleke ame lawɔ ayi ɖe ŋusẽtɔ la ƒe me, bena yeaha eƒe aƒemenuwo le esi, ne melé ŋusẽtɔ la bla gbã hafi oa? Ekema ko hafi wòaha eƒe aƒemenuwo.\nAmesi ke mele kplim o la, eya to vo ɖe ŋutinye; eye amesi ke meƒoa ƒu kplim o la, eya kana hlẽna.\nEyakeŋuti mele egblɔm na mi bena: Woatsɔ nuvɔ̃ sia nuvɔ̃ kple busunya sia busunya ake amewo; ke busunya ɖe Gbɔgbɔ la ŋuti la, womatsɔe ake o.\nEye ne amea ɖe agblɔ nya ɖe amegbetɔvi la ŋuti la, woatsɔe akee, ke amesi ke agblɔ nya ɖe Gbɔgbɔ kɔkɔe la ŋuti la, womatsɔe akee le xexe sia alo esi lava, va la me o.\nAlo mido ati nyui la, eye eƒe kutsetse lanyo; alo mido ati manyomanyo la, eye eƒe kutsetse la manye o; elabena ati ƒe tsetse wotsɔna dzea sii.\nDawo ƒe dzidzimewo! Aleke lawɔ mi, amesiwo vɔ̃ɖi la, miate ŋu agblɔ nya nyuiwo mahã? Elabena nya, si ke wu dzi la, eya nu gblɔna.\nAme nyui la ɖea nu nyuiwo doa go tsoa nunyuidzraɖoƒe la, eye ame vɔ̃ɖi la ɖea nu vɔ̃ɖiwo doa go tsoa nuvɔ̃ɖidzraɖoƒe la.\nElabena wò nyawo woatsɔ atso afia na wò, eye wò nyawo woatsɔ abu fɔ wò.\nTete agbalẽfialawo kple farisitɔwo dome tɔa ɖewo ɖo eŋu gblɔ bena: Nufiala, miedi be, míakpɔ dzesi tso gbɔwò.\nEye wòxɔ edzi gblɔ na wo bena: Dzidzime vɔ̃ɖi wɔahasi le dzesi biam, eye womele dzesi na gee o, negbe nyagblɔɖila Yona ƒe dzesi la ko;\nNiniwe-ŋutsuwo atsi tre le ʋɔnudɔdrɔ̃ la me kple nenem dzidzime sia, eye wòabu fɔe; elabena wòtrɔ le woƒe dzi me le Yona ƒe gbeƒẽɖeɖe la nu; eye kpo ɖa, amesi wu Yona la, le afii!\nDziehe-fianyɔnu la atsi tre le ʋɔnudɔdrɔ̃ la me kple nenem dzidzime sia, eye wòabu fɔe; elabena etso keke anyigba seƒe ke va Salomo ƒe nunya se ge; eye kpɔ ɖa, amesi wu Salomo la, le aɖi!\nKe esi gbɔgbɔ bliba la do go tso ame la me la, eyi ɖato ƒuƒuiƒewo le dzudzɔ dim, eye mekpɔe o.\nTete wògblɔ bena: Magbugbɔ ayi ɖe nye aƒe, si me metso va la me; eye esi wòva la, ekpɔe wòle ƒuƒlu, wokplɔ eme, eye woɖo atsyɔ nɛ.\nTete la Wòtɔ edzi heyi ɖatsɔ gbɔgbɔ bubu adadre, siwo vɔ̃ɖi wu ye ŋutɔ la, hekpe ɖe eɖokui ŋuti, eye esi woyi ɖe eme la, wonɔ afima; eye nenem me sia ƒe anyinɔnɔ megbetɔ va vɔ̃ɖi wu gbãtɔ; nenema ke wòanɔ na nenem dzidzime vɔ̃ɖi sia hã.\nKe esi wogale nu ƒom na amehawo la, kpɔ ɖa, dadaa kple nɔviawo le tsitre le xexe le didim be, yewoaƒo nu kpakplii.\nEye amea ɖe va gblɔ nɛ bena: Kpɔ ɖa, dawò kple nɔviwòwo le tsitre le xexe le didim be, yewoaƒo nu kpli wò.\nKe eɖo ŋu gblɔ na amesi gblɔe nɛ la, bena: Amekae nye danye, eye amekawo nye nɔvinyewo mahã?\nEye wòdo eƒe abɔ ɖe eƒe nusrɔ̃lawo dzi gblɔ bena: Kpɔ danye kple nɔvinyewo ɖa!\nElabena amesi ke le Fofonye, si le dzi ƒowò, ƒe lɔlɔ̃nu wɔm la, eyae nye nɔvinyeŋutsu, enye nɔvinyenyɔnu, ganye danye hã.


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian\n“Tɔtrɔ ayi suku le Dzoɖagbe zu agba. Ne xɔ̃nyewo dometɔ aɖe kpɔm la, magblɔ nya siawo nɛ aɖaŋudzedzetɔe. Le kpɔɖeŋu me, magblɔ na xɔ̃nyewo be menɔ ga dzɔm le amewo si na Dɔwɔnyawo Gbɔkpɔha la.”— James, si le England.\n“Amesiwo kpɔm la ɖu fewu le ŋunye le suku. Ete ɖe dzinye ŋutɔ.”—Débora, si le Brazil.\nNUKATAE sɔhɛ siawo le vɔvɔ̃m be yewo xɔlɔ̃wo ava kpɔ yewo? Dɔ manɔsenu aɖe wɔm wonɔa? Kura o, dɔ si ŋu bubu le wu eye wònye esi le vevie wu si wɔm wole le anyigba dzi egbea la wɔm wonɔ. Dɔ si ƒe se Yesu de, esi wògblɔ be: “Miheyi ɖawɔ dukɔwo katã me nɔlawo ne woanye nusrɔ̃lawo, . . . miafia wo bena, woawɔ nusiwo katã meɖo na mi la dzi” wɔmee wonɔ.—Mateo 28:19, 20.\nUnited States Gallup ƒe numekuku aɖe gblɔ be, ƒewuivi siwo wu 90 le alafa me xɔ Mawu dzi se. Wo dometɔ afã lɔƒo dea sɔleme kwasiɖa ɖesiaɖe. Eye togbɔ be sɔhɛ geɖewo kpɔa gome le dɔwɔna siwo sɔlemea wɔna, abe hadziha me nɔnɔ ene, me hã la, wo dometɔ ʋɛ aɖewo koe ƒoa nu tso Mawu ŋu kple woƒe sukuhatiwo. Gake wonya Yehowa Ðasefowo le xexeame godoo le woƒe ʋɔtru nu yi ʋɔtru nu ƒe gbeƒãɖeɖedɔa ta. Ðasefo sɔhɛ akpe geɖe kpɔa gome le dɔ sia wɔwɔ me.\nNe Ðasefo sɔhɛe nènye la, ɖikeke mele eme o be wò hã nèle gome kpɔm le gbeƒãɖeɖedɔ sia me xoxo. Gake esia mefia kokoko be esia wɔwɔ anɔ bɔbɔe na wò o. Abe alesi wòle le sɔhɛ siwo míeyɔ va yi la gome ene la, àbu gododo sukuhati aɖe le aƒea me la nu sesẽe. Jennie, si nye sɔhɛ aɖe si le Britain gblɔ be: “Nusiwo vɔ̃ɖi wu la dometɔ ɖeka enye alesi nye sukuhatiwo dometɔ aɖe nakpɔm madzra ɖo nyuie, ado skirt, alé agbalẽkplo ɖe asi—eye nye dzedzeme nanya kpɔ wu alesi menɔna le suku.”\nVɔvɔ̃ na gododo sukuhatiwo nu te ŋu sẽna ale gbegbe be Kristotɔ sɔhɛ aɖewo te ayemenu wɔwɔ. Sɔhɛ aɖe si ŋkɔe nye Leon gblɔ be: “Menya Ðasefo sɔhɛ si doa dziwui si ŋu kuku le ne ele gbeadzi, ale be wòate ŋu atsɔe atsyɔ mo ne edo go eƒe sukuxɔlɔ̃wo.” Gake sɔhɛ bubuwo ya tsri gbeƒãɖeɖe le nuto aɖewo me. Ðekakpui aɖe si ŋkɔe nye Simon gblɔ be: “Meɖo ŋku edzi be medo gbe ɖa be míagawɔ dɔ le mɔ aɖe dzi o, elabena menya be nye sukuhatiwo sɔ gbɔ ɖe edzi.”\nEle dzɔdzɔme nu be nàtsi dzodzodzoe be yeava do go ame nyanyɛ aɖe ne èle gbeƒãɖeɖedɔa wɔm. Gake ɖeko nana be vɔvɔ̃ ma naɖu dziwò agblẽ nu le ŋuwò. Alicia, si nye ɖetugbi aɖe si le Germany gblɔ be: “Nɔnɔme gbegblẽ ma nɔ asinye ɖe gbeƒãɖeɖe ŋu ale gbegbe be egblẽ nu le nye gbɔgbɔmemenyenye ŋu.”\nGake nukatae wòle be nàɖe gbeƒã—vevietɔ ne esesẽ na wò be nàwɔe? Be míakpɔ ŋuɖoɖoa la, mina míade ŋugble le nusitae Mawu da agba ma ɖe dziwò la ŋu. Ekema míafia alesi agbagbadzedze kple kutrikuku ate ŋu ana wòanɔ bɔbɔe na wò be nàɖu vɔvɔ̃ dzii.\nGbeƒãɖeɖe ƒe Agbanɔamedzia\nGbã la, anyo be nàbu nyateƒe si wònye be menye nu yeye alo nu wɔmoyae wònye be nàgblɔ xɔse si le asiwò ŋu nya na amewo o ŋu. Ŋutsu kple nyɔnu Mawu-vɔ̃lawo wɔ esia tso blema ke. Le kpɔɖeŋu me, wonya Noa nyuie be enye aɖaka nyadri aɖe kpala. (Mose I, 6:14-16) Gake le Petro II, 2:5 ƒe nya nu la, eganye “dzɔdzɔenyenye ƒe gbeƒãɖela” hã. Noa se le eɖokui me be enye yeƒe agbanɔamedzi be yeaxlɔ̃ nu amewo le tsɔtsrɔ̃ si gbɔna ŋu.—Mateo 24:37-39.\nEmegbe la, togbɔ be womede se gobi aɖeke na Yudatɔwo be woaɖe gbeƒã na amesiwo menye Yudatɔwo o hã la, wo dometɔ geɖe gblɔ woƒe xɔse ŋu nya na ame bubuwo. Esiae na amedzro si ŋkɔe nye Rut va srɔ̃ nu tso Yehowa ŋu. Le ŋudzedze si Rut kpɔ ɖe lɔ̃xoa Yudatɔ, Naomi, ŋu ta la, egblɔ nɛ be: “Wò dukɔ anye nye dukɔ, eye wò Mawu anye nye Mawu.” (Rut 1:16) Emegbe Fia Salomo ɖee fia be ame geɖe siwo menye Yudatɔwo o ava se Yehowa ƒe “ŋkɔ gã” la ahade ta agu le Eƒe gbedoxɔa me.—Fiawo I, 8:41, 42.\nAzɔ ne blema Mawu subɔla siawo ƒo nu na ame bubuwo—togbɔ be womede se aɖeke na wo tẽ be woawɔe o hã la—aleke gbegbee wòle be Kristotɔ siwo li egbea nasee le wo ɖokui me enye si be enye yewoƒe agba be yewoaɖe gbeƒã! Ne èbu eŋu kpɔ la, wode se na mí be míaɖe gbeƒã “fiaɖuƒeŋutinya nyui sia.” (Mateo 24:14) Míele abe apostolo Paulo ene, le susua nu be ele na mí kokoko be míaɖe gbeƒã nyanyui sia. (Korintotɔwo I, 9:16) Elɔ mía ŋutɔwo ƒe ɖeɖekpɔkpɔ ɖe eme. Romatɔwo 10:9, 10 gblɔ be: “Ne èʋua eme kple wò nu bena, Yesu ye nye Aƒetɔ la, . . . àkpɔ xɔxɔ; elabena wotsɔa dzi xɔna sena hena dzɔdzɔenyenye, eye wotsɔa nu ʋua eme hena agbexɔxɔ la.”\nAfikae nàte ŋu ‘atsɔ nu aʋu eme’ le? Togbɔ be vomeɖaseɖiɖi wɔɣi li hã la, tso aƒeme yi aƒeme ƒe dɔa gakpɔtɔ nye mɔ nyuitɔ siwo dzi míetona ɖoa ame bubuwo gbɔ la dometɔ ɖeka. (Dɔwɔwɔwo 5:42; 20:20) Ðe woɖe wò le gomekpɔkpɔ le dɔ sia wɔwɔ me esi nènye sɔhɛ taa? Kpao. Biblia na nuxlɔ̃ame sia le Psalmo 148:12, 13 be: “Ðekakpuiwo kple ɖetugbiwo siaa, amegã ɖeɖiwo kple ɖeviwo! Woakafu Yehowa ƒe ŋkɔ.”\nKuxi si Le Gbeƒãɖeɖe na Hatiwo Me\nLe nyateƒe me la, gododo sukuhati aɖe le gbeadzisubɔsubɔdɔa wɔwɔ me ate ŋu akpe ŋu na wò eye nàde vovo ge do kpoe. Ne èbu eŋu kpɔ la, ele dzɔdzɔme nu be ame nadi be yeƒe nu nadze ame bubuwo ŋu. Ame aɖeke medina be woaɖu fewu le ye ŋu, woaɖe alɔme le ye ŋu, alo adzu ye o. Eye abe alesi sɔhɛ aɖe si ŋkɔe nye Tanya gblɔe ene la, “ɖevi siwo le suku ate ŋu avɔ̃ɖi ale gbegbe!” Eyata anye nusi le dzɔdzɔme nu be nàbu alesi wò sukuhatiwo awɔ nui ne wokpɔ wò nèdzra ɖo helé Biblia ɖe asi la ŋu. Nublanuitɔe la, adzɔ be woaɖu fewu le ŋuwò godoo. Felipe, si nye ɖekakpui Braziltɔ aɖe, gblɔ be: “Nye sukuxɔ me vi ŋutsuvi aɖe li, si nɔ míaƒe aƒe me. Egblɔna be, ‘Ègatsɔ Biblia yina! Nukawoe le akplo me na wò?’”\nMenye fefenyae wònye be woaɖu fewu le ame ŋu nenema o. Biblia gblɔ na mí be Isak, si nye Abraham viŋutsu kpe nusi míagblɔ ŋutɔŋutɔ be enye fewuɖuɖu vɔ̃ɖi ƒe fu le fofoa viŋutsu, Ismael, si. (Mose I, 21:9) Apostolo Paulo mebu ŋlɔmiwɔwɔ sia nu tsɛ o. Apostoloa yɔe wòsɔ le Galatiatɔwo 4:29 be ‘yometiti.’\nNenema ke Yesu xlɔ̃ nu be ame aɖewo awɔ nu ŋutasesẽtɔe ɖe ye yomedzelawo ŋu. Egblɔ be: “Ne xexeame lé fu mi la, minyae bena, nyee wòtre fulélee. Ðe mietso xexeame la, ne xexeame alɔ̃ ye ŋutɔ tɔ; ke esi mietso xexeame o, hafi boŋ nye la metia mi tso xexeame la, eyaŋuti xexeame le fu lém mi ɖo.”—Yohanes 15:18, 19.\nEyata esi nènye Kristotɔ ta la, ele be nàdzra ɖo be yeado yometiti aɖewo ƒe dzi. (Timoteo II, 3:12) Ne mègblɔ nya aɖeke tso Biblia ŋu na hatiwòwo o hã la, wo dometɔ aɖewo ati yowòme esi nèléa agbenyuinɔnɔ ƒe dzidzenu kɔkɔwo me ɖe asi eye mèwɔa ɖeka kpli wo le agbegbegblẽnɔnɔ me o ta. (Petro I, 4:4) Gake Yesu gblɔ akɔfanya siawo be: “[Dzi nedzɔ, NW] mi, ne woadzu mi, eye woati mia yome, eye woaka aʋatso agblɔ nya vɔ̃ ƒomeviwo katã ɖe mia ŋuti le tanye.” (Mateo 5:11) Aleke fewuɖuɖu alo alɔmeɖeɖe le ŋuwò ate ŋu ana nàkpɔ dzidzɔ? Elabena ènyae be yele dzidzɔ dom na Yehowa Mawu ƒe dzi! (Lododowo 27:11) Eye to dzidzɔ dodo na Mawu me la, àte ŋu akpɔ agbe mavɔ ƒe teƒeɖoɖo la!—Luka 10:25-28.\nDzidzɔtɔe la, menye wò sukuhatiwo katã—alo wo dometɔ akpa gãtɔ—ye awɔ nu xɔlɔ̃mawɔmawɔtɔe ɖe ŋuwò ne èdo go wo le gbeadzisubɔsubɔdɔa me o. Angela, si nye ɖetugbi aɖe si le Britain gblɔ be: “Ne èdo go sukuhati aɖe le aƒeme la, zi geɖe wovɔ̃na wu wò!” Le nyateƒe me la, wo dometɔ aɖewo adi vevie be yewoase nya si gblɔ ge nàla. Aleke kee wòɖale o, sɔhɛ Kristotɔ geɖewo le dzidzedze kpɔm le ɖaseɖiɖi na wo hati sukuviwo me. Míaƒe nyati si akplɔ esia ɖo adzro mɔ aɖewo siwo dzi wò hã nàte ŋu ato awɔ esia me.\nSɔhɛ geɖe vɔ̃na be yewoava do go sukuhati aɖe le gbeadzisubɔsubɔdɔa me\nMegana fewuɖuɖu nana wò dzixɔse nakpe ŋu na wò o\nƉoe Ɖe Amewo Ɖoe Ɖe Amewo Aleke Mawɔ Ne Medo Go Nye Sukuhati?\ng02 3/8 axa 20-22


Bible Verses On The Topic: Miscarriage -> Additional\nNyagblɔla Salomo 11:5\nAlesi menya ya toƒe kple alesi ƒuwo va wona ɖe dɔ me na funɔ o la, nenema mèdze si Mawu, amesi wɔ nuwo katã la ƒe dɔwɔwɔwo o.\nEtsɔ ŋutifafa dzra amesi ƒe susu li ke la ɖo, elabena eɖo dzi ɖe ŋuwò.\nƉe nyɔnu aŋlɔ eƒe vidzie be, eye eƒe dɔme agbe tɔtrɔ ɖe eƒe dɔmevi ŋua? Ne woawo ŋlɔe be hã, nyea nyemaŋlɔ wò be o!\nHafi mava mè wò ɖe ɖɔ me la, menya wò, mekɔ ŋuwò, hafi nèdo tso dɔ me, eye metsɔ wò ɖo nyagblɔɖilae na dukɔwo.\nYehowa be: Elabena menya tame, si meɖo ɖe mia ŋu la, ŋutifafa ƒe tamee, eye menye dzɔgbevɔ̃e ƒe tame o, ne mana nuwuwu, si miele mo kpɔm na la mi.\nKe mienyae bena, amesiwo lɔ̃a Mawu la, nuawo katã tim hea nyuie vɛ na wo, amesiwo woyɔ le tameɖoɖoɖi la nu.\n Ɖevi sia tae medo gbe ɖa le, eye Yehowa na nusi mebiae la, va me nam. Eyata mekplɔe ve na Yehowa le eƒe agbe me ŋkekewo katã me, elabena Yehowa si me wobiae le. Eye wòdo gbe ɖa na Yehowa le afima.\n Elabena Yehowa be: Nye susuwo menye miaƒe susuwo o, eye miaƒe mɔwo menye nye mɔwo o; ke boŋ alesi dziƒo kɔ boo wu anyigbae la, nenema nye mɔwo kɔ wu miaƒe mawo kple nye susuwo wu miaƒe susuwòe.\n2 Korintotɔwo 1:3-5\n Woakafu Mawu, mia Aƒetɔ Yesu Kristo Fofo, si nye dɔmetɔtrɔ Fofo kple akɔfafawo katã ƒe Mawu la, amesi fa akɔ na mi le míaƒe xaxa blibo la katã me, bene míawo hã míate ŋu atsɔ akɔfafa, si Mawu tsɔ fa akɔ na mí la, afa akɔ na amesiwo kpea fu sia fu la; elabena alesi Kristo ƒe fukpekpewo so gbɔ ŋutɔ va mía dzi la, nenema ke miekpɔa akɔfafa hã sɔ gbɔ ŋutɔ to Kristo dzi.\n Elabena wòe wɔ nye ayikuwo, eye nèkpɔ tanye le danye ƒe dɔme. Meda akpe na wò le alesi wowɔm nukutɔe la ta; wò dɔwɔwɔwo nye nukunu, eye nye luʋɔ dze si esia keŋ. Nye ƒuwo meɣla ɖe wò, esime wowɔm le ɣaɣlaƒe, eye wolɔ̃m ɖe wo nɔewo me le anyigba ƒe gogloƒe o. Esi menye ʋukɔe la, wò ŋkuwo kpɔm, eye woŋlɔ ŋkeke, siwo katã ava emegbe, siwo dometɔa ɖeke meli haɖe o la, ɖe wò agbalẽ me.


“NE ÈXƆE se be Biblia lae nye agbalẽ si Mawu ŋlɔ na amegbetɔwo la, ekema efia be Mawu le nu ƒom kpli mí. . . . Hafi subɔsubɔha si me nèle nakpɔ ŋusẽ blibo ɖe wò agbenɔnɔ dzi la, ekema ele be [Biblia la] nanɔ gbegbɔgblɔ si gɔme anya se bɔbɔe me.” Aleae Alan Duthie ŋlɔ ɖe eƒe agbalẽ si nye Bible Translations: And How to Choose Between Them (Biblia Gɔmeɖeɖewo: Kae Nàtia Le Wo Dome?) me.\nAme siwo lɔ̃ Mawu ƒe Nya la lɔ̃ ɖe nya sia dzi kple dzi blibo. Woxɔe se vevie be “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia, na nyagbename, na ɖɔɖɔɖo, na amehehe le dzɔdzɔenyenye me.” (2 Timoteo 3:16) Menye blematɔwo ƒe subɔsubɔgbalẽ aɖe si zu tsigãdzinue Biblia nye kura o. ‘Ele agbe, eye ŋusẽ le eŋu’; enana míekpɔa kuxi siwo míedoa goe gbe sia gbe la gbɔ. (Hebritɔwo 4:12) Gake hafi ame siwo xlẽa agbalẽ kɔkɔe sia la nase egɔme ahatsɔ emenyawo awɔ dɔe la, ele be wòanɔ gbegbɔgblɔ si gɔme amewo ase bɔbɔe me. Ne èbu eŋu kpɔ la, menye blema Helagbe si xexemenunyalawo, abe Plato ene, dona mee woŋlɔ Biblia ƒe akpa si woyɔna be Nubabla Yeye la ɖo zi gbãtɔ o, ke boŋ Helagbe si ame sia ame dona ɣemaɣi, si woyɔna be Koine mee woŋlɔe ɖo. Ɛ̃, woŋlɔ Biblia la ale be ame tsɛwo nate ŋu axlẽe ase egɔme.\nLe susu sia taa, woɖe Biblia gɔme ɖe gbegbɔgblɔ geɖe me le ƒe siwo va yi nyitsɔ laa me. Nu siwo do tso eme la ɖe vi le go geɖe me. Ŋɔŋlɔawo va ɖo ame geɖe gbɔ fifia wu tsã. Togbɔ be ele alea hã la, nublanuitɔe la, gɔmeɖeɖe yeye siawo dometɔ geɖe mete ŋu ɖe nyawo gɔme wòsɔ pɛpɛpɛ heto mɔ ɖeka o. Le kpɔɖeŋu me, ame aɖewo tsyɔa nu Biblia ƒe nufiafia siwo me kɔ nyuie ku ɖe nɔnɔme si me ame kukuwo le, nu si amegbetɔ ƒe luʋɔ nye, kple Mawu vavã la ƒe ŋkɔ ŋu dzi.\nEya ta dzidzɔ gã aɖee Mawu ƒe Nya la lɔ̃lawo tsɔ xɔ New World Translation of the Christian Greek Scriptures (Les Écritures grecques chrétiennes—Traduction du monde nouveau) Biblia la le Eʋegbe me. Yehowa Ðasefowo ɖe Biblia sia ɖe go le ƒe 2007-2008 “Dze Kristo La Yome” Nutome Gã Takpekpewo me, eye eƒe tanyae nye Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe. Subɔsubɔha aɖeke ƒe nufiafia mekpɔ ŋusẽ ɖe gɔmeɖeɖe sia dzi o, eɖe nyawo gɔme wosɔ pɛpɛpɛ wu Eʋegbe Biblia bubu ɖe sia ɖe, eye ewɔe be ame siwo mese gbe gbãtɔ siwo me woŋlɔ Biblia ɖo o la gɔ̃ hã ate ŋu ase Biblia gɔme geɖe wu azɔ. Gake ɖewohĩ àbia be, ame kawoe ɖe Biblia nyui sia gɔme hã.\nGbegɔmeɖela Siwo Do Mawu Ðe Dzi\nTogbɔ be Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Biblia sia nye nu yeye na Eʋegbedolawo hã la, eli xoxoxo tso keke ƒe 1950 me ke. Ɣemaɣie the Watch Tower Bible and Tract Society—si nye dukɔwo dome Biblia Habɔbɔ aɖe si le Biblia tam ɣeyiɣi didi aɖee nye esia la—ɖee ɖe go le Eŋlisigbe me. Mɔ geɖe siwo nu Biblia sia le etɔxɛ le dometɔ ɖekae nye ŋkɔ si wotsɔ nae, si nye dzinɔameƒonu aɖe wowɔ, le esi womeyɔ Biblia ƒe akpa ɖeka be “Nubabla Xoxo” heyɔ akpa evelia be “Nubabla Yeye” abe ale si gbegɔmeɖela ɖe sia ɖe wɔnɛ ene o ta. Eŋlisigbe me Gbetakpɔxɔ, September 15, 1950, gblɔ be: “Ŋutsu siwo le gbegɔmeɖekɔmitia me la ɖee fia be enye yewoƒe didi be . . . ame aɖeke naganya be yewoe ɖe egɔme o, eye vevietɔ be yewomedi be yewoƒe ŋkɔ nadze le agbalẽ aɖeke me le yewoƒe agbenɔɣi alo le yewoƒe ku megbe o. Biblia sia ƒe taɖodzinue nye be wòado nyateƒe Mawu gbagbe la ƒe ŋkɔ ɖe dzi.”\nWoɖe New World Translation of the Holy Scriptures (Les Saintes Écritures—Traduction du monde nouveau), si nye Biblia bliboa si gɔme woɖe ɖe Eŋlisigbe me la, ɖe go le ƒe 1961 me wònye babla ɖeka. Eye togbɔ be va se ɖe egbea womeyɔ Biblia sia gɔme ɖelawo ƒe ŋkɔwo o hã la, ɖikeke aɖeke mele nu si ʋã wo alo ale si gbegbe wotsɔ wo ɖokui na dɔea ya ŋu o. Biblia sia ƒe Eŋlisigbe me tɔ si wota le ƒe 1984 me la ƒe ŋgɔdonya gblɔ be: “Be woaɖe Ŋɔŋlɔ Kɔkɔeawo gɔme fia be woagbugbɔ Yehowa Mawu ƒe susuwo kple nyawo agblɔ ɖe gbe bubu me. . . . Esi wònye ame siwo wɔ gbegɔmeɖeɖedɔ sia lɔ̃ Mawu, Ame si gbɔ Ŋɔŋlɔ Kɔkɔeawo tso, ta la, wobui be agbanɔamedzi tɔxɛ aɖe wònye le yewo dzi le eyama ŋkume be yewoagbugbɔ eƒe susuwo kple nyawo agblɔ pɛpɛpɛ ale si wòanya wɔ.”\nTogbɔ be susu nyui ye nɔ kɔmiti si me tɔwo ɖe Biblia sia gɔme si hãa, ɖe wodze awɔ dɔ sia? Agbalẽnyala ŋudzedzemakpɔla aɖewo ʋli nya be, ne gbegɔmeɖelaawo mayɔ woƒe ŋkɔ kple sukudede yi ŋgɔe ŋuti ɖaseɖigbalẽ siwo le wo si o la, ekema ele be woaɖo asi wo dzi be wonye ame siwo menya agbalẽ boo aɖeke na dɔa wɔwɔ o. Gake menye agbalẽnyala gãwo katãe da asi ɖe nukpɔsusu gbegblẽ ma dzi o. Alan S. Duthie ŋlɔ be: “Ne míenya ame siwo nye Biblia aɖe gɔmeɖelawo alo etalawo la, ɖe ema ɖeɖe ana míanya ne gɔmeɖeɖea nyo loo alo menyo oa? Mefia nenema kokoko o. Nu si wòle be míawɔ boŋ ye nye be míalé ŋku ɖe gɔmeɖeɖe ɖe sia ɖe ŋu etɔxɛe.” *\nNu ma tututue nuxlẽla akpe geɖe wɔ. Va se ɖe fifia la, wota Xexe Yeye Gɔmeɖeɖe Biblia bliboa alo eƒe akpa aɖe ɖekaɖeka 139,347,865 ɖe gbegbɔgblɔ 64 me le xexea me godoo. Nu ka ŋue ame gbogbo siwo xlẽe la ke ɖo?\nBiblia Si Kɔ Mawu Ƒe Ŋkɔa Ŋuti\nLe Mateo 6:9 la, Yesu fia eƒe nusrɔ̃lawo be woado gbe ɖa be: “Mía Fofo si le dziƒowo, wò ŋkɔ ŋuti nakɔ.” Ke hã, le Biblia geɖe me la, Mawu nye ame aɖe si si ŋkɔ mele o, si wotsɔa “Mawu” alo “Aƒetɔ” ko dea dzesii. Gake menye nenemae wònɔ le gɔmedzedzea me o. Woyɔ Mawu ƒe ŋkɔ “Yehowa” wòɖe dzesi nyuie le Hebri Ŋɔŋlɔ gbãtɔawo me zi 7,000 kloe. (2 Mose 3:16; Psalmo 83:19) Le ƒe geɖe megbe la, aʋatsodzixɔsewo na Yudatɔwo dzudzɔ Mawu ƒe ŋkɔa zazã. Le Yesu ƒe apostoloawo ƒe ku megbe la, aʋatsodzixɔse sia va ɖo Kristo hamea me. (Tsɔe sɔ kple Dɔwɔwɔwo 20:29, 30; 1 Timoteo 4:1) Ame siwo gbugbɔ Ŋɔŋlɔawo ƒe akpa si le Helagbe me ŋlɔ la tsɔ Helagbe me nya siwo nye Kyʹri·os si gɔmee nye “Aƒetɔ,” kple The·osʹ si gɔmee nye “Mawu,” ɖɔ li Mawu ƒe ŋkɔ Yehowa.\nEnye dzidzɔnya be míanyae be Xexe Yeye Gɔmeɖeɖe Bibliaa gbugbɔ ŋkɔ Yehowa ŋlɔ ɖe Kristotɔwo ƒe Hela Ŋɔŋlɔawo (“Nubabla Yeyea”) me, eye wòdze zi gbɔ zi 237 sɔŋ. Gbegɔmeɖelaawo megbugbɔ ŋkɔ sia ɖo teƒe siwo woawo ŋutɔwo susu be wòanɔ o, ke boŋ wowɔ numekuku tso esia ŋu nyuie hafi wɔe. Le kpɔɖeŋu me, Luka 4:18 yɔ nya siwo le Yesaya 61:1. Le Yesaya ƒe agbalẽ si woŋlɔ ɖe Hebrigbe me zi gbãtɔ me la, ŋkɔ Yehowa dze le kpukpui ma me. * Eya ta esɔ be le Xexe Yeye Gɔmeɖeɖe Bibliaa me la, woɖe Luka 4:18 gɔme ale: “Yehowa ƒe gbɔgbɔ le dzinye, elabena esi ami nam be magblɔ nya nyui na ame dahewo.”\nGɔmeɖeɖe siawo kpena ɖe nuxlẽlawo ŋu hã be, woade vovototo Yehowa Mawu kple eƒe Tenuvi, Yesu Kristo dome. Le kpɔɖeŋu me, woɖe Mateo 22:44 gɔme le Biblia geɖe me be: “Aƒetɔ la gblɔ na nye Aƒetɔ bena.” Biabiaa enye be, ame kae le nu ƒom na ame ka? Le nyateƒe me la, woɖe kpukpui sia tso Psalmo 110:1, afi si Mawu ƒe ŋkɔ dze le le ŋɔŋlɔ gbãtɔ si le Hebrigbe me la me. Eya ta Xexe Yeye Gɔmeɖeɖe Bibliaa ɖe kpukpui sia gɔme ale: “Yehowa gblɔ na nye Aƒetɔ be: ‘Bɔbɔ nɔ anyi ɖe nye nuɖusi me, va se ɖe esime matsɔ wò futɔwo ade wò afɔ te.’” Mehiã be ame nade suku hafi anya vovototo si Ŋɔŋlɔawo de Yehowa Mawu kple Via dome o. (Marko 13:32; Yohanes 8:17, 18; 14:28) Esia nyanya le vevie hena ɖeɖekpɔkpɔ. Dɔwɔwɔwo 2:21 gblɔ be: “Ame sia ame si yɔa Yehowa ƒe ŋkɔ la, woaɖee.”\nEmenyawo De Pɛpɛpɛ, Eye Wo Me Kɔ\nNu bubu geɖe gali, siwo ɖe dzesi le Xexe Yeye Gɔmeɖeɖe Bibliaa ŋu. Helagbe me ŋɔŋlɔ siwo agbalẽnyalagã xɔŋkɔ siwo nye Westcott kple Hort gbugbɔ ŋlɔ, lae wotia wònye esi dzi koŋ wokpɔ tsɔ ɖe Eŋlisigbe me tɔa gɔme. Wokpɔ egbɔ nyuie be woaɖe Helagbe gbãtɔa gɔme wòasɔ pɛpɛpɛ le nya la ŋutɔŋutɔ nu ale si woate ŋui, wòanɔ bɔbɔe, eye egɔme nanya se. Menye ɖeko esia wɔwɔ na Biblia me nyawo va le atsyã kple nɔnɔme si tututu me wonɔ esime woŋlɔ wo zi gbãtɔ me ko o, ke eʋu mɔ na gɔmesese deto geɖe wu hã.\nLe kpɔɖeŋu me, na míalé ŋku ɖe Romatɔwo 13:1, afi si apostolo Paulo de dzi ƒo na Kristotɔwo le be ‘woabɔbɔ wo ɖokui na ŋusẽtɔ siwo kɔ wu,’ alo xexea me dziɖuɖuwo, ŋu kpɔ. Biblia gɔmeɖeɖe aɖewo gblɔ yi edzi be, “Mawue ɖo” dziɖuɖu siawo alo “Mawue tia wo.” (King James Version; Jerusalem Bible) Fiagã aɖewo zã gɔmeɖeɖe siawo tsɔ ʋli woƒe akpasesẽ dziɖuɖuwo tae. Gake esi Xexe Yeye Gɔmeɖeɖe Bibliaa ɖe nyawo gɔme wosɔ pɛpɛpɛ abe ale si tututu wogblɔ woe ene taa, eɖe kpukpui sia gɔme be: “Ŋusẽtɔ siwo li la, Mawue ɖe mɔ wole woƒe nɔƒe, siwo seɖoƒe li na la.” * Míate ŋu ase egɔme azɔ be, togbɔ be menye Mawu ŋutɔe tiaa xexea me dziɖulawo o hãa, eɖe mɔ na amegbetɔ siawo be woakpɔ ŋusẽ aɖe ɖe wo nɔewo dzi—gake eƒe ŋusẽ ƒo wo tɔ ta ɣesiaɣi.\nXexe Yeye Gɔmeɖeɖe Bibliaa dze agbagba ɖe vovototo siwo le Helagbe me dɔwɔnyawo dome hã ɖe go. Le egbegbe gbegbɔgblɔ geɖe me la, wowɔa dɔwɔnyawo ŋu dɔ le ɣeyiɣi siwo me nane dzɔ nu—siwo nye ɣeyiɣi si va yi, fifi ɣeyiɣi, alo ɣeyiɣi si gbɔna. Le Helagbe me la, dɔwɔnyawo fiana nuwɔna si ƒomevi wònye hã—ne enye ɣeyiɣi kpui aɖe ko ƒe nu, nu si nu wowu, alo nu si woayi edzi awɔ. Bu Yesu ƒe nya siwo le Mateo 6:33 ŋu kpɔ. Helagbe me dɔwɔnya si gɔmee nye “midi” la fia nane si woayi edzi anɔ wɔwɔm. Eya ta woɖe nu si Yesu ƒe nyawo fia gɔme bliboe esi woɖe kpukpui sia gɔme be: “Eya ta miyi edzi mianɔ fiaɖuƒe la kple Mawu ƒe dzɔdzɔenyenye dim gbã, eye woatsɔ nu bubu siawo katã akpe ɖe eŋuti na mi.” Nenema kee woɖe Mateo 7:7 gɔme be: “Minɔ ebiabia dzi, eye woana mi; minɔ edidi dzi, eye miakpɔe; minɔ ʋɔƒoƒo dzi, eye woaʋui na mi.”—Kpɔ Romatɔwo 1:32; 6:2; Galatiatɔwo 5:15 hã.\nXexe Yeye Gɔmeɖeɖe Bibliaa ɖe nya veviwo gɔme le mɔ ɖeka nu le teƒe geɖe wòɖe dzesi. Le kpɔɖeŋu me, woɖe Helagbe me nya psy·kheʹ gɔme be “luʋɔ” teƒe siwo katã wòdze le. Esia ana nuxlẽlawo nade dzesii kaba be menye nu makumakue luʋɔ la nye abe ale si subɔsubɔhawo fianɛ ene o. Ate ŋu atsrɔ̃, aku.—Mateo 2:20; Marko 3:4; Luka 6:9; 17:33.\nNana Be Mawu Ƒe Nya La Naɖo Amewo Gbɔ Le Xexea Me Godoo\nKristotɔwo ƒe Hela Ŋɔŋlɔawo, si woɖe ɖe go le Eʋegbe me la, nye dɔa ƒe gɔmedzedze ko. Wowɔ ɖoɖo be woava ɖe Biblia bliboa gɔme. Gake ɖe ame siwo axlẽ Eʋegbe me gɔmeɖeɖe sia ate ŋu aka ɖe edzi be woɖe nyawo gɔme wosɔ pɛpɛpɛ le mɔ ɖeka nu abe ale si woɖe egɔme ɖe Eŋlisigbe mee enea?\nƐ̃, woate ŋu aka ɖe edzi. Nu si tae nye be, Yehowa Ðasefowo ƒe Dziɖuha la lé ŋku ɖe gbegɔmeɖeɖedɔa ŋu etɔxɛe. Wokpɔe be, anyo wu be Biblia gɔmeɖeɖe ɖe dutagbewo me nanye dɔ si amewo ƒe ƒuƒoƒo aɖe nawɔ aduadu. Eya ta woɖo Biblia gɔme ɖeɖe ƒuƒoƒowo ɖe dukɔ vovovowo me le xexea me godoo. Woɖo dɔdzikpɔƒe aɖe si woyɔna be Translation Services (Gbegɔmeɖeɖe Ŋuti Kpekpeɖeŋunana Dɔwɔƒe) anyi le Yehowa Ðasefowo ƒe dɔwɔƒegã, le Brooklyn, New York, be wòakpɔ ƒuƒoƒo siawo ƒe nu hiahiãwo gbɔ, aɖo woƒe biabiawo ŋu, eye wòakpɔ egbɔ be, ɖekawɔwɔ le Xexe Yeye Gɔmeɖeɖe Biblia siwo le gbegbɔgblɔ vovovoawo me la me. Wotrɔ asi le dɔwɔnu nyui aɖe hã ŋu, si nye kɔmpiuta dzi ɖoɖo aɖe si akpe ɖe Biblia gɔmeɖelawo ŋu. Gake mègabui vodadatɔe be kɔmpiuta ye le dɔa wɔm o: Gbegɔmeɖeɖedɔa hiã amegbetɔwo ƒe agbagbadzedze geɖe kokoko. Gake kɔmpiuta dzi ɖoɖoa na taɖodzinu kɔkɔ si gbɔ wòle be Biblia gbegɔmeɖeƒuƒoƒowo naɖo, si nye be woaɖe Xexe Yeye Gɔmeɖeɖe Bibliaa gɔme wòasɔ pɛpɛpɛ ahanɔ mɔ ɖeka nu abe ale si wòle le Eŋlisigbe me ene la, va le bɔbɔe wu. Nu siwo gbegɔmeɖeɖemɔnu sia fiana dometɔ aɖewoe nye ale si woɖe Hebri kple Hela gbe me nya ɖe sia ɖe gɔmee ɖe Eŋlisigbe me tɔa me—esia kpena ɖe gbegɔmeɖelawo ŋu nyuie ale be woanya nya si tututu woazã le wo degbe me.\nŊkuléle ɖe ɖoɖo siawo me tsonuwo ŋu ana nàkpɔ ale si gbegbe dɔ sia kpɔ dzidzedzee. Míele dzi dem ƒo na wò be nàxlẽ Kristotɔwo ƒe Hela Ŋɔŋlɔawo—Xexe Yeye Gɔmeɖeɖe Biblia la nyuie. Àte ŋu aŋlɔ agbalẽ na magazine sia talawo, be ɖeka nàsu asiwò. Nu vevi geɖe siwo le eme hã adzɔ dzi na wò: nuŋɔŋlɔa me kɔ, anya xlẽ bɔbɔe; tanya siwo dze le axa ɖe sia ɖe tame, siwo akpe ɖe ŋuwò nàke ɖe mawunyakpukpui nyanyɛ aɖewo ŋu kaba; anyigbatata siwo me kɔ; kple nya bubu siwo ado dzidzɔ na wò. Vevietɔ wu la, àte ŋu axlẽ Biblia sia kple kakaɖedzi be, egbugbɔ nya siwo tututu Mawu gblɔ la gblɔ le mɔ si gɔme anya se bɔbɔe nu.\n^ mm. 10 Dzidzɔtɔe la, edze le New American Standard Bible (ƒe 1971 tɔ) si me wofia asi nya bubuwo le ƒe akpa dzi nenema tɔgbi be: “Míezã agbalẽnyala aɖeke ƒe ŋkɔ be amewo nawɔ numekuku tso egbɔ alo abia woƒe susu le nanewo ŋu o, elabena míexɔe se be, Mawu ƒe Nya la ŋutɔ su te aɖo kpe emenyawo ƒe nyateƒenyenye dzi.”\n^ mm. 14 Enye nyateƒe be Septuagint, si nye Helagbe me Biblia gbãtɔ si gɔme woɖe tso Hebrigbe me la, mee “Nubabla Yeye” la ŋlɔlawo yɔ nya siwo tso Hebri Ŋɔŋlɔawo me tsoe. Esi wònye Mawu ƒe ŋkɔ la medze le Septuagint Biblia siwo wova ŋlɔ emegbe la me o ta la, agbalẽnyala aɖewo ʋli nya be, mele be wòadze le Kristotɔwo ƒe Hela Ŋɔŋlɔawo hã me o. Ke hã, ŋkɔ Yehowa—si wotsɔ Hebrigbe me ŋɔŋlɔdzesiwo ŋlɔ la—dze le Septuagint Biblia xoxotɔ siwo kpɔtɔ li fifia la me. Esiae nye kpeɖodzi sẽŋu si ta wòsɔ be woagbugbɔ ŋkɔ Yehowa aŋlɔ ɖe Hela Ŋɔŋlɔawo me ɖo.\n^ mm. 18 Kpɔ A Manual Greek Lexicon of the New Testament, si G. Abbott-Smith ta, kple A Greek-English Lexicon si Liddell kple Scott ta. Le agbalẽ siawo kple bubu siwo dzi woate ŋu aka ɖo ƒe nya nu la, Helagbe me nya si wozã le afi sia la gɔme ɖeɖe tẽe ye nye “woaɖo nu ɖe ɖoɖo nu, woana nuwo nanɔ wo teƒe.”\nBiblia ŋlɔlawo, abe apostolo Paulo ene, ŋlɔ woƒe nyawo le mɔ si gɔme anya se bɔbɔe nu\nXexe Yeye Gɔmeɖeɖe la ŋuti nu vevi aɖewo:\n1 Timoteo 3:16, abe ale si wòdze le Codex Sinaiticus, si woŋlɔ le ƒe alafa 4 lia M.Ŋ. me ene\nWokpɔ egbɔ nyuie be woaɖe Helagbe gbãtɔa gɔme wòasɔ pɛpɛpɛ le nya la ŋutɔŋutɔ nu ale si woate ŋui, wòanɔ bɔbɔe, eye egɔme nanya se\nAle si nuŋɔŋlɔa anya xlẽ bɔbɔe la nana Biblia sia xexlẽ vivina\n[Nɔnɔmetata si le axa 25]\nTanya siwo dze le axa ɖe sia ɖe tame kpena ɖe ame ŋu wokena ɖe mawunyakpukpui nyanyɛwo ŋu kaba\nAnyigbatata siwo me kɔ kpena ɖe nuxlẽlawo ŋu wonyaa nu tso teƒe siwo ŋu Biblia ƒo nu tsoe la ŋu nyuie wu\nAle si “Xexe Yeye Gɔmeɖeɖe” Bibliaa me kɔ la kpena ɖe Kristotɔwo ŋu ŋutɔ le subɔsubɔdɔa wɔwɔ me\nƉoe Ɖe Amewo Ɖoe Ɖe Amewo Biblia Aɖe Si Gɔme Anya Se Bɔbɔe\ng 1/08 axa 23-27


Hosea 4 | Biblia Le Internet Dzi | Xexe Yeye Gɔmeɖeɖe\nYehowa he nya kple Israel (1-8)\nSidzedze Mawu aɖeke mele anyigba la dzi o (1)\nIsrael ƒe trɔ̃subɔsubɔ kple eƒe gbolowɔwɔ (9-19)\nAhasigbɔgbɔ kplɔ amewo trae (12)\n4 Oo Israel-viwo, mise Yehowa ƒe nya,Elabena Yehowa le nya hem kple anyigba la dzi nɔlawo,+Elabena nyateƒetoto, dɔmenyonyo alo sidzedze Mawu aɖeke megale anyigba la dzi o.+ 2 Wole alakpatam kam, wole alakpa dam,+ wole ame wum,+Fififi kple ahasiwɔwɔ+ bɔ,Eye ʋukɔkɔɖi tsiã ɖe ʋukɔkɔɖi nu.+ 3 Esia tae anyigba la axa nu,+Eye nu ate edzinɔla ɖe sia ɖe ŋu;Gbemelãwo kple dziƒoxe dzodzoewo,Kpakple atsiaƒumelãwo ke hã atsrɔ̃. 4 “Gake ame aɖeke megawɔ dzre alo wòaka mo na ame o,+Elabena wò dukɔ la le abe ame siwo le dzre wɔm kple nunɔla ene.+ 5 Eya ta miakli nu le ŋkeke me,Eye mia kple nyagblɔɖila miakli nu abe le zã me ene. Eye mana ɖoɖoe nazi le mia dada nu.* 6 Ðoɖoe azi le nye dukɔ nu,* elabena sidzedze aɖeke mele wo si o. Esi miegbe nu le sidzedze gbɔ ta la,+Nye hã magbe mi, be miagawɔ nunɔladɔ nam o;Eye esi mieŋlɔ mia Mawu ƒe se* la be ta la,+Nye hã maŋlɔ mia viwo be. 7 Zi ale si wosɔ gbɔe la, zi nenemae wowɔ nu vɔ̃ ɖe ŋunye.+ Matrɔ woƒe ŋutikɔkɔe wòazu vlododo.* 8 Nye dukɔ la ƒe nu vɔ̃e nye woƒe nuɖuɖu,Eye woƒe vodada le wo dzrom* vevie. 9 Nu ɖekae adzɔ ɖe dukɔ la kple nunɔla siaa dzi;Mabia akɔnta wo le woƒe zɔzɔme ta;Eye mahe woƒe nuwɔna me tsonuwo ava wo dzi.+ 10 Woaɖu nu, ke womaɖi ƒo o.+ Woawɔ gbolo, ke womadzi ɖe edzi o,+Elabena womede bubu Yehowa ŋu o. 11 Gbolowɔwɔ kple wain kpakple wain yeye la,Ðe wonana ame doa kpo nu nyui wɔwɔ.+ 12 Nye dukɔ le nu ta biam le woƒe ati kpakpɛwo gbɔ,Eye wowɔa nu si woƒe atizɔti* gblɔ na wo;Elabena ahasigbɔgbɔ na wotra mɔ,Eye woƒe gbolowɔwɔ na wogbe be yewomabɔbɔ ɖe yewoƒe Mawu te o. 13 Wosaa vɔ le towo tame,+Eye wodoa dzudzɔ le togbɛwo dzi,Le logotiwo, storax-ti kple ati gãwo te,+Esi wodo vɔvɔli nyuie ta. Esia tae mia vinyɔnuwo wɔa gbolo,Eye miaƒe toyɔvinyɔnuwo wɔa ahasi. 14 Nyemebia akɔnta mia vinyɔnuwo le esi wowɔ gbolo,Alo miaƒe toyɔvinyɔnuwo le esi wowɔ ahasi ta o. Elabena ŋutsuwo kplɔa gbolowo ɖea kpɔe,Eye wo kple nyɔnu gbedoxɔmegbolowo saa vɔ;Woatsrɔ̃ dukɔ masenugɔme+ ma. 15 Togbɔ be Israel le ahasi wɔm hã la,+Yuda, wò ya mègawɔ nu vɔ̃ ma o.+ Migava Gilgal,+ alo ayi Bet-Aven,+Alo aka atam be, ‘Zi ale si Yehowa le agbe la!’+ o. 16 Elabena Israel dze aglã abe nyinɔ dzeaglã ene.+ Ðe Yehowa anyi wo abe alẽtsui ene le gbeɖuƒe gbadzaa?* 17 Efrayim ku ɖe legbawo+ ŋu. Miɖe asi le eŋu! 18 Ne wono woƒe aha* la vɔ la,Ekema wowɔa gbolo. Eye edziɖulawo* lɔ̃a vlododo.+ 19 Yaƒoƒo ablae ɖe eƒe aʋalawo me.*Eye ŋu akpe wo ɖe woƒe vɔsawo ŋu.”\n^ Alo, “matsrɔ̃ mia dada.”\n^ Alo, “Woatsrɔ̃ nye dukɔ.”\n^ Alo, “nufiafia.”\n^ Agate ŋu afia, “Wotsɔ nye ŋutikɔkɔe ɖɔli vlododo.”\n^ Alo, “le woƒe luʋɔ dzrom.” Kpɔ Nya Tɔxɛwo Gɔmeɖeƒea, “Luʋɔ.”\n^ Alo, “afakala ƒe atizɔti.”\n^ Egɔmeɖeɖe tẽe, “teƒe gbadzaa?”\n^ Alo, “luha.”\n^ Egɔmeɖeɖe tẽe, “Eƒe akpoxɔnu.”\n^ Alo, “Ya akplɔe dzoe.”


FREE EWE Universal Declaration Of Human Rights\nEWE Universal Declaration Of Human Rights\nEWE ( EVE ) UDHR\nKPEƉODZINYA ƉOƉO 2-LIA\nEle be amesiame nakpɔ gome le ablɔɖevinyenye ƒe ɖoɖo siwo katã le Kpeɖodzinya la me me. Woawɔ ɖoɖo siawo dzi vovototodeameme manɔmetɔe ɖe eƒe dzɔtsoƒe, ŋutigbalẽ ƒe amadede, ŋutsu alo nyɔnuyenye, gbegbɔgblɔ, xɔsehamenɔnɔ, dunyahehamenɔnɔ, ame ƒe susu ƒe vovototo, ɖevinyenye alo ɖoƒe tɔxɛ aɖeke ta o.\nGawu la, vovototodeameme madze le ame aɖeke ƒe dunyahenyawo alo eƒe dukɔa ƒe kadodo kple dukɔ bubuwo me o. Nenema ke ame la ƒe dukɔ si me wòtso la ɖanye dukɔ nɔ-eɖokui si o, eɖanye xɔɖeasi dukɔ alo dukɔ manɔɖokuisi o, vovototodeameme nuwɔna aɖeke mayi edzi ku ɖe eŋu o.\nKPEƉODZINYA ƉOƉO 3-LIA\nEle be amesiame nanɔ agbe leablɔɖe kple dedienɔnɔ me.\nKPEƉODZINYA ƉOƉO 4-LIA\nWomatsɔ ame aɖeke awɔ kluvie alo aɖoe awɔbae o, woatsi kluvinyenye kple kluvisitsatsa nu gbidii le mɔ vovovoawo nu.\nKPEƉODZINYA ƉOƉO 5-LIA\nWomawɔ funyafunya ame, asẽ tame le eŋu, awɔ hlɔ̃nu aɖeke ɖe eŋu, ahe to nɛ ahaɖi gbɔ̃e o.\nKPEƉODZINYA ƉOƉO 6-LIA\nWoade bubu amesiame ŋu le afisiafi abe amegbetɔ ene le se la nu.\nKPEƉODZINYA ƉOƉO 7-LIA\nAmewo katã sɔ le se la dziwɔwɔ me eye wo katã akpɔ gome le se la ƒe wo taʋiʋli me vovototomanɔmee.\nKPEƉODZINYA ƉOƉO 8-LIA\nGomekpɔkpɔ le amesiame si le dukɔa ƒe ʋɔnudrɔ̃ƒewo hena ɖɔɖɔɖowɔwɔ siwo ku ɖe eƒe ablɔɖevinyenye ƒe kuxiwo ŋu abe alesi wole dukplɔse la me ene.\nKPEƉODZINYA ƉOƉO 9-LIA\nWomalé ame aɖeke akpasesẽtɔe, azi edzi ɖe gaxɔme, alo anyae le dukɔa me ɖe adzemadze dzi o.\nKPEƉODZINYA ƉOƉO 10-LIA\nGomekpɔkpɔ sɔsɔe le amesiame si ŋu wotsɔ nya ɖo hekplɔe yi dukɔa ƒe ʋɔnudrɔ̃ƒe, afisi ʋɔnudrɔ̃la adodoe siwo matso afia ŋkunɔ o la, nade to eƒe nyawo me ku ɖe eƒe gomekpɔkpɔ, eƒe dɔdeasiwo kple hlɔ̃nya ɖesiaɖe ƒomevi si woatsɔ ɖe eŋu la me nɛ.\nKPEƉODZINYA ƉOƉO 11-LIA\nWomabu ame aɖeke agɔdzelae le wɔna aɖe si to nuɖeɖi me nɛ la ta le eƒe dukɔ me alo dukɔ bubuwo ƒe se nu nenye be se ma menɔ anyi le amea ƒe vodadawɔxi o.\nWomabu ame aɖeke agɔdzelae ɖe nuwɔna aɖe si mele dukɔa alo gbetadukɔ aɖeke ƒe seawo me le xeyixi si me nya la dzɔ o. Nenema ke womana tohehe aɖeke si kɔ wu esi sɔ kple amea ƒe vodada le xemaxi me o.\nKPEƉODZINYA ƉOƉO 12-LIA\nAme aɖeke mekpɔ mɔ atsɔ sesẽ ade nu ame bubu ƒe adzamegbenɔnya, eƒe ƒomenya, alo aƒemegbenɔnya me o. Ame aɖeke mekpɔ mɔ ato mɔ aɖeke dzi anya nu tso ame aɖe kple ame bubuwo dome kadodonyawo ŋuti o. Nenema ke ame aɖeke mekpɔ mɔ aƒo ɖi ame bubu ŋkɔ alo agblẽ eŋu o. Se la ɖe mɔ be ame aɖe si ŋu woaɖe afɔ sia ƒomevi ɖo la, naʋli eɖokui ta faa se la ŋudɔwɔwɔ me.\nKPEƉODZINYA ƉOƉO 13-LIA\nAmesiame kpɔ mɔ aɖi tsa ayi dukɔ ɖesiaɖe me, anɔ afisiafi si dzroe la, gake amea nakpɔ gbɔ be yemetso dukɔ si me yele la ƒe liƒowo o.\nMɔnukpɔkpɔ le amesiame si be woadzo le eƒe dukɔ alo dukɔ bubu me eye woate ŋu atrɔ gbɔ va eƒe dukɔ me.\nKPEƉODZINYA ƉOƉO 14-LIA\nMɔnukpɔkpɔ le amesiame si, si aʋa yi dukɔ bubu me la si be woakpɔ sitsoƒe.\nWomagbe sitsoƒemɔnu kpɔkpɔ sia nana ame ne eva eme be wole eyome tim ɖe vodada siwo meku ɖe dunyahenyawo ŋu alo esiwo tsi tre ɖe Xexeme Dukɔƒoƒuawo ƒe ɖoɖowo ŋu o.\nKPEƉODZINYA ƉOƉO 15-LIA\nDumevinyenye ƒe gomekpɔkpɔ le amesiame si.\nWomatsɔ akpasesẽ axɔ dukɔmevinyenye le ame aɖeke si o, eye womaxe mɔ na ame aɖeke si di be yeatrɔ azu dukɔ bubu me tɔ la o.\nKPEƉODZINYA ƉOƉO 16-LIA\nMɔnukpɔkpɔ li na ŋutsu kple nyɔnu siwo tsi nyuie ate ŋu aɖe srɔ̃ la si be woaɖe amesi nyo na wo la, ado ƒome. Dzɔtsoƒe, dzrovinyenye alo subɔsubɔ manye mɔxenu o. Mɔnukpɔkpɔ sɔsɔe li na wo be woaɖe wo nɔewo. Nenema ke woagate ŋu agbe wo nɔewo hã faa.\nWomazi srɔ̃ɖeɖe ɖe ame aɖeke dzi o. Ele be srɔ̃ɖeɖe la nanye srɔ̃ɖela eveawo ƒe didi.\nLe dzɔdzɔme nu la, ƒomee nye gɔmeɖokpe na amegbetɔƒomea, eyata enye dukɔ ɖesiaɖe ƒe dɔdeasi be woakpɔ ƒome ɖesiaɖe ƒe dedienɔnɔ ƒe nyawo gbɔ.\nKPEƉODZINYA ƉOƉO 17-LIA\nMɔnukpɔkpɔ li be nunɔamesi ate ŋu anɔ ame ɖeka si eye woagae ŋu anɔ ame ma kple ame bubuwo si ɖe du.\nWomatsɔ akpasesẽ axɔ ame aɖeke ƒe nunɔamesi si le esi la o.\nKPEƉODZINYA ƉOƉO 18-LIA\nAmesiame kpɔ mɔ abu tame le eɖokui si le ablɔɖe me, awɔ eƒe dzitsinya ŋudɔ abe alesi wòlɔ̃ ene eye wòasubɔ le mɔ si dze eŋu la nu. Ablɔɖemɔnu sia gɔmee nye be ame aɖe ate ŋu agbe nu ɖa tso eƒe xɔse gbɔ eye wòagasubɔ nu bubu si wòlɔ̃ faa. Nenema ke wòkpɔ mɔ anɔ eɖokui si ko alo abɔ ha kple ame bubuwo le subɔsubɔhawo me. Afia nu tso nusi wòsubɔna la ŋuti le adzame alo gaglãgbe to mɔ ɖesiaɖe nu mɔxexe manɔmee.\nKPEƉODZINYA ƉOƉO 19-LIA\nAmesiame kpɔ mɔ abu tame le eɖokui si eye wòaɖe eƒe susu agblɔ faa mɔxexe manɔmee. Mɔnukpɔkpɔ sia lɔ susuwɔwɔ le ame ɖokuisi le ablɔɖe me ɖe eme. Esia gɔmee nye be ame aɖeke mekpɔ mɔ ado akplamatsee le wɔna sia me o. Egalɔ mɔnu si wòato ase nya tso ame bubuwo gbɔ kple alesi wòana nyanya ame bubuwo hekpe ɖe susu siwo do go tso nyagbeƒãɖeɖe ɖesiaɖe ƒomevi me kaka me. Le wɔna siawo me la, liƒowo kura gɔ̃ hã manye mɔxenu o.\nKPEƉODZINYA ƉOƉO 20-LIA\nTakpekpe kple hadede le ŋutifafa me ƒe ablɔɖe mɔnukpɔkpɔ, li na amesiame.\nWomazi ame aɖeke dzi be woanɔ habɔbɔ aɖe me o.\nKPEƉODZINYA ƉOƉO 21-LIA\nGomekpɔkpɔ le dukɔmevi ɖesiaɖe si le eƒe dukɔ ƒe dziɖuɖunyawo me. Ate ŋu anye eya ŋutɔ alo ametiatia aɖo wo teƒe le akɔdada me.\nMɔnukpɔkpɔ li na dukɔmevi ɖesiaɖe sɔsɔe be woakpɔ gome le kpekpeɖeŋu siwo keŋ dziɖuɖu nana dukɔmeviwo katã la xɔxɔ me.\nDziɖuɖu ɖesiaɖe ƒe ŋusẽ ƒe sɔti le eƒe dukɔmeviwo sime. Woaɖe ŋusẽ sia afia le xeyixi tɔxɛwo dzi to ametiakɔdada siwo wowɔna le ɖoɖo nyui me. Le akɔdada siawo me la, dukɔmevi siwo katã dze ada akɔ la, ade nu aɖaka me le adzame alo to akɔdada mɔnu bubu aɖe si dzi woda asi ɖo ŋudɔwɔwɔ me.\nKPEƉODZINYA ƉOƉO 22-LIA\nHadomegbenɔnɔ kple dedienɔnɔ ƒe gomekpɔkpɔ li na dukɔmevi ɖesiaɖe. Ehiã be dukɔmevi ɖesiaɖe nakpɔ esia ade dzesii kɔtɛe to nunyanya tso eƒe dukɔ la ƒe ɖekawɔwɔ kadodo kple gbetadukɔwo ŋuti. Nenema ke wogahiãe hã be wòanya nu tso kpekpeɖeŋu siwo eƒe dukɔ la xɔna tso dukɔ bubuwo gbɔ le ga, hadomegbenɔnya kple dekɔnunyawo gome hena eya abe dumevi ene kple ehati bubuawo ƒe bubu kple tutuɖo si le vevie ŋutɔ la ŋuti.\nKPEƉODZINYA ƉOƉO 23-LIA\nDɔwɔwɔ ƒe mɔnukpɔkpɔ li na amesiame faa. Amesiame atia dɔwɔna si nyo nɛ la. Ati eƒe dɔwɔwɔ ƒe dzidzemekpɔkpɔ yome eye wòaʋli amemaxɔmaxɔ ɖe dɔ me ta vevie.\nFetu ɖeka ƒomeviwo xɔxɔ ɖe dɔwɔna ɖeka ƒomevi ta le afisiafi, ƒe mɔnukpɔkpɔ li na amesiame, vovototomanɔmee.\nFetu nyui xɔxɔ ƒe mɔnukpɔkpɔ li na amesiame. Esia awɔe be dɔwɔla la nate ŋu akpɔ eya ŋutɔ, srɔ̃a kple viawo dzi dzidzemetɔe abe alesi wodze amegbetɔ be wòano agbe ŋudzedzekpɔtɔe la ene. Eye ne ehiã kura hã la woado alɔe abe hadomegbenɔnɔ ƒe viɖe ene.\nAmesiame kpɔ mɔ aɖo dɔwɔlawo ƒe habɔbɔ anyi alo age ɖe ɖesiaɖe si woɖo anyi xoxo la me ɖe eƒe dzidzemekpɔkpɔ mɔnuwo taʋiʋli ta.\nKPEƉODZINYA ƉOƉO 24-LIA\nMɔnukpɔkpɔ li na amesiame si nye dziɖuɖudɔwɔla be woana gbɔɖemee to mɔkeke nanae me le xeyixi tɔxɛ aɖewo dzi gake woaxe fetu dedi nɛ. Womaɖe ga aɖeke le eƒe fetu la me ɖe xeyixi siwo me menɔ dɔ me la ta o.\nKPEƉODZINYA ƉOƉO 25-LIA\nAgbenɔnɔ dzidzemetɔe ƒe mɔnukpɔkpɔ li na amesiame bena eƒe lãme nanɔ sesĩe, eya ŋutɔ, srɔ̃a kple viawo nanɔ dedie to nuɖuɖu, nutata, xɔtutu, atikenya, kple kpekpeɖeŋunana bubu ƒomevi siwo hiã le hadomegbenɔnɔ me la xɔxɔ me. Ne dɔwɔna mele ame aɖe si o la, mɔukpɔkpɔ li nɛ be ne edze dɔ alo zu wɔametɔ, srɔ̃a ku alo wotsi heku amegã alo nyagã loo alo afɔku aɖe dzɔ ɖe edzi si awɔe be magate ŋu awɔ naneke le eɖokui si o hã la, woakpɔ kpekpeɖeŋu.\nEle be woatsɔ beléle tɔxɛ na vinɔwo kple ɖeviwo eye woana kpekpeɖeŋu wo. Ele be woakpɔ ɖevi siwo dzilawo ɖe wo nɔewo ɖe ɖoɖonu hafi dzi wo kple esiwo dzilawo meɖe wo nɔewo ɖe ɖoɖo nyuitɔ nu hafi dzi wo o la dzi vovototomanɔmee.\nKPEƉODZINYA ƉOƉO 26-LIA\nMɔnukpɔkpɔ li na amesiame be wòaxɔ hehe. Woaxɔ hehe siawo femaxee le gɔmedzesukuwo me. Ele be woazi amewo dzi be woaxɔ gɔmedzesuku ƒe hehe. Ele be mɔnukpɔkpɔ nanɔ anyi na hehexɔxɔ le aɖaŋudɔwo kple dɔwɔna tɔxɛwo me. Le sukukɔkɔwo dede gome la, woaɖe mɔ na amesiwo ŋu ŋutete le la be woage ɖe hehexɔƒe siawo.\nEle be hehenana amewo ƒe taɖodzinu nanye be woatu amegbetɔ ɖesiaɖe ɖo hena eƒe amezuzu blibo. Ele hã be amegbetɔƒomea, ƒe dzidzemekpɔkpɔ kple eƒe ablɔɖemenɔnɔ ƒe gɔmeɖokpe nakpɔ ŋgɔyiyi to bubudede gɔmeɖokpe sia ŋu me. Esia ahe nugɔmesese, dzidodo kple xɔlɔ̃wɔwɔ ade dukɔwo, gbegbɔgblɔwo kple xɔseha vovovoawo katã dome. Esia ana be Xexeme Dukɔ Ƒoƒuawo ƒe Habɔbɔ ƒe nuwɔnawo nahe ŋutifafa va xexeame godoo.\nDzilawo kpɔ mɔ atia hehe si ƒomevi wodi be wo viwo naxɔ la faa.\nKPEƉODZINYA ƉOƉO 27-LIA\nGbesiagbegbenɔnɔ ƒe gomekpɔkpɔ li na amesiame. Esia gɔmee nye bena, mɔnukpɔkpɔ li na amesiame be woakpɔ gome le viɖe siwo hã dona tso dzɔdzɔmenuwo ŋuti nunya kple aɖanudɔwɔnawo me.\nMɔnukpɔkpɔ li be woaʋli ame aɖe ƒe nutovɛ ta to se ŋudɔwɔwɔ me. Nutovɛ sia ate ŋu anye agbalẽŋɔŋlɔ, hakpakpa alo aɖaŋu nu bubu ɖesiaɖe ƒomevi si nye ame la ƒe asinudɔwɔwɔ si ŋuti tɔnyenye le nɛ.\nKPEƉODZINYA ƉOƉO 28-LIA\nGomekpɔkpɔ li na amesiame be wòanɔ eƒe dukɔ me habɔbɔwo alo dutahabɔbɔ siwo me amewo ƒe mɔnukpɔkpɔwo kple ablɔɖevinyenye ƒe nyati siwo dzi míetɔ asii le Kpeɖodzinya sia me la xɔ anyinɔ ɖo blibo.\nKPEƉODZINYA ƉOƉO 29-LIA\nGomekpɔkpɔ le dukɔ me ŋgɔyidɔwo wɔwɔ mekpɔ dukɔmevi ɖesiaɖe ƒe ŋkume le afisi eƒe ablɔɖevinyenye kple amegbetɔnyenye blibo le bɔbɔe le.\nEle na amesiame be le eƒe mɔnukpɔkpɔ kple ablɔɖevinyenye ŋuti dɔwɔwɔwo me la, wòanye amesi awɔ ɖe ɖoɖo siwo dzaa dzi sea da asi ɖo la dzi hena sidzedze kple bubudede ame bubuwo ƒe gomekpɔkpɔwo kple ablɔɖemenɔnɔ si hea agbe nyui nɔnɔ, tomefafa kple dzidzeme sɔ gbɔ fũu vɛ, le ameha siwo dome sɔsɔminasɔe ƒe wɔnawo ƒo ke ɖe to nyuie le.\nMele be woawɔ mɔnukpɔkpɔ kple ablɔɖevinyenye ŋuti dɔ le mɔnu siwo to vovo tso Xexeme Dukɔ Ƒoƒuawo ƒe taɖodzinuwo kple didiwo gbɔ o.\nKPEƉODZINYA ƉOƉO 30-LIA\nMele be ame aɖeke naɖe naneke si le Kpeɖodzinya sia me la gɔme abe dukɔ ɖeka aɖe koŋ tɔ wònye ene o. Medze be ameha alo ame ɖeka aɖeke natsɔe abe mɔnukpɔkpɔ ene awɔ wɔna aɖe alo aɖe afɔ aɖe si agblẽ nu le gomekpɔkpɔ kple ablɔɖemɔnu siwo woxlẽ fia le Kpeɖodzinya sia me la ŋuti o.